دەقى نامەکەى نەوشیروان مستەفا\nدەقى ئەو نامەیەى نەوشیروان مستەفا بڵاو دەکاتەوە کە ئاراستەى ئەندامانی جڤاتی گشتی بزوتنەوەی گۆڕان و ئەندامانی جڤاتی نیشتیمانی بزوتنەوەکەى کردوە لەبارەى هەڵبژاردنى رێکخەرى گشتى و خانەى راپەڕاندنەوە.\nهاوڕێیانی بەڕێز ئەندامانی جڤاتی گشتی بزوتنەوەی گۆڕان\nئەندامانی جڤاتی نیشتیمانی بزوتنەوەی گۆڕان\nرێز و سڵاو..\nنزیکەی دو ساڵ لەمەوبەر لە سێ بۆنەی جیاوازدا بە راشکاوی رامگەیاند کە ئەم بەندەیە ئەرکی ئەخلاقی، ئەرکی دینی، ئەرکی نیشتیمانی، ئەرکی نەتەوەیی خۆمم بە جێهێناوە و بزوتنەوەی گۆڕانیش کەوتوەتە سەرقاچی خۆی، بۆیە ئیتر رەنگە پێویستییەکی ئەوتۆی بە من نەمابێت و منیش توانای کارکردنی جارانم نەمابێت و کاتی ئەوە هاتبێت گۆڕان رێکخەرێکی دیکە بۆ خۆی هەڵبژێرێت، بەڵام ئەوەی دوایخستم لە جێبەجێکردنی ئەم بڕیارە روداوە نەخوازراوەکانی کوردستان و بەدوای ئەویشدا هێرشی ناڕەوای پارتی بو بۆ سەر بزوتنەوەکە و بۆسەر شەخسی خۆم.\nئاڵوگۆڕ لە هەیکەلی سەرکردایەتی بزوتنەوەی گۆڕاندا لە چاو حزب و رێکخراوەکانی تردا ئاسانە، ئەوەشمان لە ئەنجامی شیکردنەوەی تەجروبەی هەمو حزبەکانی تر دەرهێنا، بۆ ئەوەی سەرکردایەتی نەبێتە مۆتەکەی سەر لەشی حزب، بۆ هەڵبژاردنی سەرکردایەتی پێویسمان بە بەستنی کۆنگرە نییە وەکو حزبەکانی تر، جڤاتی نیشتیمانی بە شێوەکی ئاسۆیی لە هەمو باژێڕەکانی کوردستان و لەناو رێکخراوکانی تاراوگە هەڵدەبژێرێت، بەبێ ئەوەی پێویسیان بە کۆنگرە بێت رێکخەری گشتی و ئەندامانی خانەی راپەڕاندن هەڵدەبژێرن.\nئێستاش جڤاتی نیشتیمانی بە هاوکاری و هەماهەنگی ژورەکان و جڤاتی گشتی کەسێک لە خۆیان یان کادر و هەڵسوڕاوانی دەرەوە هەڵبژێرن بە رێکخەری گشتی و ئەندامانی خانەی راپەڕاندنیش هەڵبژێرن، بە پێچەوانەی هەمو حزبەکان بێ ئەوەی پێویستیان بە کۆنگرە بێت.\nبە واتایەکی تر گۆڕین لە هەیکەلی سەرکردایەتی گۆڕاندا هەمیشە ئاسانە بکرێت و نابێتە کۆسپ.\nمن ئێستا پێموایە ئیتر کاتێکی گونجاوە، بۆ ئەوەی بەپێی دەستوری ناوخۆی گۆڕان کەسێکی دیکە لە جێگەی من هەڵبژێرن بۆ رێکخەری بزوتنەوە و ئەندامانی خانەی راپەڕاندن هەڵبژێرن، بەڵێنتان پێدەدەم وەک رێکخەری گشتی بە هەمو توانامەوە هاوکاری دەکەم بۆ ئەوەی سەرکەوتو بێت لە ئەرکەکەیدا.\nقسەیەک کە لێرەدا بەباشی دەزانم بیکەم سەبارەت بە خانەی راپەڕاندن و هەمو ئۆرگانە سەرکردایەتییەکانی بزوتنەوەکە، تێکەڵاوکردنی ئەزمونە تێکۆشەرەکانی ناو بزوتنەوەکەیە لەگەڵ گەنجە تازە پێگەیشتوەکانی.\nبزوتنەوەی گۆڕان بۆ ئاڵوگۆڕ لە هەیکەلی سەرکردایەتییەکەدا پێویستی بە بەستنی کۆنگرە نییە، تەنیا بۆ هەمواکردنەوەی دەستورەکەی و پەسەندکردنی بەرنامەی هەڵبژاردنی گشتی و پەرلەمانی کوردستان و ئەنجومەنی نوێنەرانی عێراق و پارێزگاکان پێویستی بە کۆنگرەیە.\nلەگەڵ خۆشەویستی زۆری نەوشیروان مستەفا


2018-03-11 – basknet.org\nئەرشیفی ڕۆژانە: 2018-03-11\n“شاندێکی ئەمنیی و هونەری عێراق سەردانی هەولێر دەکەن”\nبە ئامانجی راوەدوونانی شانە نووستووەکانی داعش لە شاری کەرکووک، هێزە عێراقییەکان ئۆپەراسیۆنیکی سەربازیی فراونیان ئەنجامدا. ئەفسەر لە پۆلیسی کەرکووک، نەقیب حامد عوبێدی لە لێدوانێکدا بۆ ئاژانسی ئانادۆڵو گوتی: “هێزێکی هاوبەش لە پۆلیسی ئیتحادی و حەشدی شەعبی ئۆپەراسیۆنێکی سەربازییان لە گوندەکانی سەر بە ناحییەی ریازی سەر بە قەزای حەویجە (٥٥ کلم …\nكه‌وتنه‌خواره‌وه‌ی فڕۆكه‌یه‌كی تایبه‌تی توركی له ئێران\nئیستانبوڵ – AA فڕۆكه‌یه‌كی تایبه‌تی توركی كه سه‌ربه باشاران هۆڵدینگه، له پارێزگای چوارمەحاڵ و بەختیاری باشووری رۆژهه‌ڵاتی ئێران، كه‌وته خواره‌وه. به‌ڕێوه‌به‌ری ژووری عه‌مه‌لیاتی شارۆچكه‌ی كیاری، قه‌ده‌معه‌لی مه‌ردانی، به ئاژانسی هه‌واڵی IRNAی راگه‌یاند، فڕۆكه‌یه‌كی تایبه‌تی توركی، كه له ئیماراتی یه‌كگرتووی عه‌ره‌بیه‌وه به‌ره‌و ئیستانبوڵ گه‌شتی كردووه، له شارۆچكه‌ی كیاری سه‌ربه پارێزگای چوارمەحاڵ …\nسوپاى عێراق لەكەركوك ئۆپەراسيۆنى سەربازى ئەنجام دەدا


بانکى نەهرەینى عێراقى قەرز دەداتە ئەو نەخۆشانەى کە پێویستیان بە نەشتەرگەرى هەیە و بڕى قەرزەکە دەگاتە 10 ملیۆن دینار، بەڵام سووی دەچێتە سەر.\nبەرپرسێکى بانکەکە بە میدیاکانى ڕاگەیاندووە، بەپێى ڕێکخستنى کاروبارەکان نابێت قەرزەکە لە 10 ملیۆن دینار زیاتر بێت و ڕێژەى سووەکەش دەگاتە 20% بۆ هەموو قەرزەکە، دەبێت لە ماوەى دوو ساڵیشدا قەرزەکە بدرێتەوە.\nئاماژە بۆ ئەوەش کراوە، دەبێت سودمەندەکە (نەخۆشەکە) داواکارییەک بۆ جۆرى نەشتەرگەرییەکە کە دەیکات پێشکەش بکات لەگەڵ ڕاپۆرتێکى چڕوپڕ لەسەر نەخۆشى و نەشتەرگەرییەکەى لە نەخۆشخانەکەوە بۆ بانکە بهێنێت، ئەو قەرزە نەشتەرگەرییە جوانکارییەکان ناگرێتەوە.\nبانکەکە ئەوەشى ڕوونکردووەتەوە، دەبێت نەخۆشەکە کەفیلێک یاخود زیاتر کە فەرمانبەرى دەوڵەت بن پەیدا بکات بە مەرجەێک نیوەى موچەکەى زیاتر بێت لەو قیستەى کە مانگانە دەبێت بیداتەوە، هەروەها هەژمارێکى بانکیش بۆ دانەوەى قیستەکە بە مانگانە لە یەکێک لە لقەکانى بانکەکە بکاتەوە و لەدواى 30 ڕۆژ لەئەنجامدانى نەشتەرگەرییەکەیەوە دەستبکاتە دانەوەى قەرزەکە.\nمێسی بە فڕۆکە 12 ملیۆن پاوەنییەکەی هاوڕێکانی لە کۆرۆنا دەپارێزێت\n2020.10.06 - 19:14


یەکدەنگی و یەکگرتوویی یەکێک لەو ھۆکارانەیە کە بە درێژایی مێژوو، نەتەوەی ئێمەی لەسەر پێ ڕاگرتووە، ھیچ شتێک بەھێزتر لە بیرۆکەیەک نییە کە کاتی ڕاپەراندنی ھاتووەتە پێش! ھاوکات لەگەڵ دژبەرانی دیکتاتۆری کە بەرەوپێشچوون بۆ لای ئازادی و مافی مرۆڤ بە ئامانجی سەرەکیی خۆی دەزانێت، نیشانەگەلێک لەنێو خۆی پەروەردە دەکات کە پێویستبوون بە یەکدەنگی لە شێوازی ئیدەیەک لە تۆڕە کۆمەڵایەتییەکان دەردێنێت و دەیکات بە دەرکێکی تاکەکەسی و ھەوڵ دەدات لە ڕێگای وڵامدانەوە، قەوارە و مانایەکی تایبەتی پێ ببەخشێت! ئەوەی کە ئێستا لە دەرەوەی سنوورەکان، بە شێوازێکی ئاڵواڵا دەردەکەوێت و بە ڕوونی لەبەرچاوە، ھەوڵی کۆڕەکان و گرێدایینە ھاودەنگەکان، لە ڕێگای ڕێکخراوەکانە کە لەنێو خۆیان بە کردەوە ھاوکار و یەکگرتوون.\nتەنیا ڕێگایەک کە بتوانێت دەزگای سەرکوت و سێدارەی ڕێژیمی سەرەڕۆی ئیسلامیی تاران ڕابگرێت، خەباتێکی یەکگرتوو و ھەمەلایەنەی ڕەوتە سیاسییەکان و چالاکەوانانی داکۆکی لە مافی مرۆڤە.\nپێشەنگبوون و وڵامدانەوە لە پێناو پێویستبوون بە یەکدەنگی و تەبایی ھەمەلایەنە، لە گرێوی ھەندێک گۆڕانکاری لە ساختار و سیستمە، بەداخەوە سەرنج بەم ڕەھندانەی کە زۆر گرینگە نادرێت، بۆ تێپەڕین لەم پەرتەوازەییە و گەیشتن بە یەکدەنگی دەبێ پەرە بە فەرھەنگی یەکگرتوویی بدەین و بیکەین بە جێنێشێنی فەرھەنگی پرژوبڵاوی.\nیەکگرتوویی: چەمکێکی چاودێر لەسەر ڕێکخستنی پەیوەندیی یاسایی مابەینی مرۆڤەکان، ئینتیما و حیزب و ڕێکخراوەکان، لەگەڵ کاری بنەڕەتیی تیۆریک و ھەروەھا ئارمانی سیاسی و ئامانجی کومەڵایەتیی جیاواز و ڕێکەوتن لەسەر خاڵ و داخوازییەکانی ھاوبەش لە پێناو ئەو ڕێگایە کە باسمان کرد، ناوەڕۆکەکەی دروست دەکات.\nلە وڵاتێک کە تەنانەت بژاردەکان و خوێنەوارەکانی ترسیان لە کاری سیاسی ھەیە و بە کارێکی تایبەت بۆ کەسایەتییە تایبەتەکانی دەزانن، ئەمڕۆ گەورە و بچووک، ھەموو لایەک لەسەر بارودۆخی وڵاتی خۆیان و دونیا دەدوێن و تاوتوێی دەکەن و سیاسەت وەک یەکێک لە پێداویستییەکانی سەرەتایی جێگای سەرنجدانەوەی ھەیە، کەوابوو خەڵکی وڵاتیش دەزانن کە تەنیا ناوەندێک بۆ پەیوەندی و چارەسەرکردنی کێشەکان بوونی ھەیە و لە کەیفیەتیشی ئاگادارن.\nئەگەرچی تێچووی ماددی و مەعنەوی زۆرمان داوە، بەڵام بەپێی بەسەرهات و ئەزموونەکانی ڕابردوو ئەوندەیش بێدەسەڵات نین، ئێمە دەزانین و فێر بووینە چارەسەریی کێشەکانمان لە ئارامی و ئاوەزکاری و نەرمونیانییە، ئێمە دەزانین سیاسەتە قەیراناوییەکانی ڕێژیم، وڵاتی ئێمەی کردووەتە پێشانگای فرتوفێڵی جۆرواوجۆری بیانییەکان.\nئەوانەی کە لە چل ساڵی ڕابردوودا ھەڵبەت بە دەستی خۆمان چارەنووسێکی نەھامەتباریان بۆ ئێمە دروست کردووە، ئەوانەی کە وڵاتی ئێمەیان بەم شێوازە دەوێت کە وڵاتەکی بێسەروبەر و ئاڵۆز بێت!\nئەگەرچی قەیران و ناخۆشیی زۆر بەسەرماندا ھاتووە، بەڵام لە لووتکە و گەرمەی ئەم ھەموو نەھامەتییانە، تووگەلێکی شیاو و ھیوابەخش لە کاتی سەوزبوون و گەشەکردندایە، ئەمڕۆ نەتەوەکانی ئێران لیوانلێون لە ھەزاران لاوی خوێنەوار کە کاتی داھاتوویان ھەیە، نێعمەتێک کە پێشتر لەم ئاستەدا بوونی نەبووە.\nلاوان ھێزی گۆڕانکاریی گەورەیە کە بۆ دۆزینەوەی ڕێگایەک پەنا دەبات بۆ بەسەرهات و ئەزموونە دروست و کاریگەرییەکان، نە ئەزموونە ماڵوێرانکارەکانی ئێمە! ھێزێک کە ئەگەر بە زانستێکی مەدەنی و بەرپرسیارەتییەکی کۆمەڵایەتی تەیار بێت، دەتوانێت دژوارترین کارەکان لە ئەستۆ بگرێت و بەسەرکەوتوویی جێبەجێی بکات.\nبەبێ یەکدەنگی: ژیانێکی یەکگرتوو و یەکدەنگ و پۆشتە و پەرداختە، بە دوور لە پەشێوی و نائەمنییەکان پێک نایەت، ئەرک و بەرپرسیارەتیی ئێمەیە کە ھەموومان بە تەواوی ھێز و توانامان ھەوڵ بۆ دابینکردنی ئەمنییەتێکی ھەمەلایەنە و پتەوکردنی بنچینەی حکوومەتێکی نەتەوەیی و یەکپارچە بدەین تاکوو ورە و ھاوئامانجی و ھاودەنگی و ھاوبەشییەکی ڕاستەقینە لەنێو خەڵک دروست بکرێت و ھەنگاوی کاریگەر و بەھێز و بەکردەوە لەو بارەوە ھەڵ بگیرێت.\nیەکێک لە ھۆکارە سەرەکییەکان کە بەرگیری لە پێشچوون و ھەڵدانی وڵات دەگرێت، بوونی دووبەندییەکان بووە کە ھەمووکات بێئاکام بووە، ئەم دووبەندییانە بووەتە ھۆی ئەوەی کە دوژمنانی سوێندخواردوو و سوڵتەتەڵەب بە گەشەپێدانی تووی دووبەرەکی و ئاژاوەنانەوە لە نێوان زمان و ئایین، ھەوڵیان داوە ھەمووکات تا ڕێگای بەرەوپێشچوون و ھەڵدانی ئێمە بگرن، تا بەم جۆرە و لەم ڕێگایەوە یەکدەنگی و یەکگرتوویی ئێمە تێک بدەن و خەڵکی ئێمە لە ڕێگای بنەڕەتی و سەرەکیی خۆیان کە ھەر ئەو بۆچوونەکانی نەتەوەی لە پێناو باشبوون و پەرەپێدانی وڵاتە لەڕێ لابدات، کەوابوو دەبێ بزانین کە یەکدەنگی و یەکگرتوویی ھۆکارێکی پڕجۆییانەی لە پێشکەوتنی ئامانجەکان، سەرفەرازی و سەرکەوتنی کۆمەڵگادا ھەیە و بۆ گەیشتن بە ئامانجە گەورەکانی نەتەوە ڕێگایەک بێجگە لە یەکگرتوویی و یەکپارچەیی نەتەوەیی نییە، لەگەڵ یەکگرتوویی نەتەوەیی و یەکدەنگی و ڕێکەوتن دەتوانین ھاودڵی و یەکڕەنگی پێک بهێنین کە لە وەها بارودۆخێکدا مەجال بۆ دەستێوەردانی دوژمن نامێنێتەوە.\nبەپێچەوانەی باسەکە دوژمن بە وەشاندنی تووی دووبەرەکی خەون بە لاوازبوونی ئەم نەتەوە جوامێرە دەبینن، دەبێ بە دانیشتن و وتووێژ و ڕێکەوتن بۆ تیماری برینەکەمان، دەرمانێک بدۆزینەوە و مرۆڤایەتی و مافی ھەمەلایەنەی مرۆڤ بە دوور لە ھەر شێوازە گومانێک، بکەینە خاڵی جیاوازی ھەوڵ و تێکۆشانی خۆمان.\nبێگومان گەشەکردن و پێشکەوتن، لە تیشکی یەکانگیری و ھاوبەشی ھەمەلایەنە مەیسەر دەبێت، کۆمەڵگاناسەکان سەرچاوە و ھۆکارەکانی پێکھێنانی یەکانگیری، دەگەڕێننەوە بۆ بیروباوەڕ و ھەستە ھاوبەشەکان و ھاوسەنگی و ھاوئاھەنگیی نێوان باوەڕەکان و ئەرزشەکان و ھۆکاری سەرەکیی دوورکەوتنەوەی مرۆڤەکان لە شەڕ و کێشە و کەمیی پێداویستییەکانی ماددی دەزانن.\nبە شێوازێکی گشتی دەتوانین بڵێین: نەتەوەیەک کاتێک ناسنامەی نەتەوەیی خۆی دەدۆزێتەوە کە یەکانگیری لە ناوەڕۆکیدا بوونی ھەبێت، فەرھەنگێک کە ئەوان لە خۆی بێگانە نەکات و بەڵکوو لە جیاتی ئەوەی کە دەرخەری پێداویستی و ئارمان و ئەرزشەکانی مێژوویی، کۆمەڵایەتی و ڕۆحییان بێت، پێکھاتەی سیاسی و ئابووریشی لەسەر بنەمای دادگەری بێت.\nتەنیا بەم شێوازەیە کە نێوان ناسنامە و ناسنامەی نەتەوەیی و ناسنامەی تاکەکەسی ھاوئاھەنگی دێتە پێش، ھێرشی مووشەکیی سپای تیرۆریستیی پاسداران بۆ سەر بنکەکانی حیزبی دێموکرات، ڕووخساری ناحەزی ڕێژیمی ئاخووندیی ئێرانی زیاتر لە جاران دەرخست، ١٦ شەھید و نزیک بە ٤٠ بریندار ئاکامی ئەم ھێرشە تاوانکارییە بوو.\nگەشەی قەیرانی سیاسی لە نێوخۆی ئێران بەھۆی گرانی، بێئاوی، بێکارییەکان، ڕێژیمی خستووەتە ژێر گوشار، نافەرمانیی چینی نەدار و ھەژار لە دوو ساڵی ڕابردوودا دەنگی ناقووسی قەیرانی سیاسیی گشتگیر کردووە. گوشار لەسەر ئێران لە دەرەوە بەھۆی گەمارۆوە نوێیەکانی ئامریکا، دۆخی قەیراناوی لە ئێرانی توندتر کردووەتەوە، لە وەها بارودۆخێکدا ڕێژیم بە دەرکردنی حوکمی سێدارە بۆ بەندکراوانی سیاسی (ڕامین حوسێن پەناھی، زانیار و لوقمان مورادی)، چالاکانی سیاسی لەژێر ھەڕەشە و گوشار دەخات و بزوتنەوەکانی سیاسی تا ئەو ڕادەیە کە دەتوانێت بە ھەموو ھێزی مووشەکی و سەربازییەوە ھێرش دەکاتە سەریان و دەیانکاتە ئامانج تا بتوانێت لە خۆپیشاندان و دەربڕینی ناڕەزایەتی و سیستماتیزەکردن دژی خۆی بەرگیری بکات.\nھێڕشی مووشەکی بۆ سەر بنکە و بارەگانی حیزبی دێموکراتیش بەشێک لە ستراتیژیی ترس و جینایەتی ڕێژیم بوو، ھێرش بۆ سەر حیزبی دێموکرات لە ڕاستدای ھێرش بۆ بنکەی بزووتنەوەکانی سیاسی بوو، بەبێ بوونی ئەم بزوتنەوانە گۆڕانکاریی سیاسی و دێموکراتیک ئیمکانی نییە و نایەتە ئاراوە، بەم بۆنەوە ھێرش بۆ بارەگاکانی حیزبی دێموکرات بە ھێرشێکی ھەمەلایەنە بە تەواوی بزوتنەوە سیاسییەکان بە گۆڕانکار و دێموکراتیک دەزانین.\nیاد و ناوی شەھیدانی ڕێگای ئازادی بەرز و بەڕێز بێت، حەماسەی ٢١ خەرمانان واتە چوار ڕۆژ دوای ھێرشی مووشەکی بۆ بارەگاکانی حیزبی دێموکرات نیشاندەری ئەم ڕاستییە بوو کە ھاوئاھەنگی و یەکگرتوویی نەتەوەی کورد لە ھەموو حاڵێکدا وێردی سەرزمانی ھەموومانە و ئەم یەکگرتووییە بووە کە نەتەوەی کوردی لە دۆخە جۆراوجۆرەکاندا، تەنانەت بەو ھەموو گوشارانە کە لە لایەن ڕێژیمەکانی دەسەڵاتدار بوونی ھەبووە و بەردەوامیشە، ھێشتا ھەر ورەبەرزتر لە جاران بۆ داکۆکی لە نیشتمان و ئازادی لە گۆڕەپانی شەڕ دژی تیرۆریزمی دەوڵەتیدایە.


بلانشۆ له نێوان وێژه و فه‌لسه‌فه‌دا/ جه‌لال حاجی‌زاده - ئاماژه\nخانه / بابه تی کوردی / بلانشۆ له نێوان وێژه و فه‌لسه‌فه‌دا/ جه‌لال حاجی‌زاده\nبلانشۆ له نێوان وێژه و فه‌لسه‌فه‌دا/ جه‌لال حاجی‌زاده\nئاماژه سپتامبر 30, 2016\tبابه تی کوردی ارسال دیدگاه 515 بازدید\nروخساری بلانشۆ وه‌ک نووسه‌رێکی نادیار به‌ڵام به ناوبانگ له ناخی وێژه وه‌کوو تارماییه‌کی به هێز و به‌رچاو ده‌دره‌وشێته‌وه، ناوبراو له‌مه‌ڕ وێژه دید و بۆچوونێکی جیاواز له سه‌ر جه‌م نووسه‌ران و ناسراوانی بواری ئه‌ده‌بیات ده‌خاته روو که جێی سه‌ر‌نجه. له راستیدا ئه‌و پرسیاره که وێژه چییه بیر و بۆچوونی بلانشۆ له مه‌ڕ ئه‌ده‌بیات و تایبه‌تمه‌ندییه‌کانی ورووژاندووه. وێژه وه‌ک شتێکی به‌رهه‌ست(ئۆبژه) پێناسه ناکرێت و خۆی له پێناسه و شوناسی تایبه‌ت ده‌دزێته‌وه به‌ڵام وێژه له خۆیدا بابه‌تی خۆیه‌تی، به واتایه‌ک له دیدی ناوبراوه‌وه وێژه واتا و ئیمکانه کانی زمانه، وێده‌چێت بلانشۆ له سه‌ر ئه‌و باوه‌ڕه دیارده‌ناسانه بێت که زمان وه‌ک سوژه‌یه‌کی سه‌ربه‌خۆ له سونگه‌ی مرۆڤه‌وه خۆی ده‌خۆڵقێنێت،” که‌سێک قسه ده‌کات”؛ دیاره له‌و رووه‌وه کارتێکه‌ری و شوێن دانه‌ری هێگێل و مالارمه و‌هایدگه‌ر له مه‌ڕ بلانشۆ به‌رچاوه. ئه‌گه‌رچی پرسی سه‌ره‌کی بلانشۆ به گشتی وێژه‌یه به‌ڵام په‌یتا په‌یتا ئاوڕێکی قووڵ له فه‌لسه‌فه ده‌داته‌وه و له روانینێکی فه‌لسه‌فییه‌وه باس له ناوه‌رۆک و تایبه‌تمه‌ندییه‌کانی پێوه‌ندیدار به ئه‌ده‌بیات دێنێته ئاراوه، له گه‌ڵ ئه‌وه‌ش وه‌ک نووسه‌رێکی جیاواز به چه‌شنێک له سنووری نێوان وێژه و فه‌لسفه دا به‌رده‌وام له‌هاتوچۆ دایه. به‌ڵام پرسی خودی بلانشۆ ئه‌وه‌یه که ئه‌ده‌بیات وه‌ک ته‌وه‌ر و بابه‌تی خۆی سه‌یر بکات، واتا ئه‌ده‌بیات بابه‌تی خۆیه‌تی نه‌ک بابه‌تی فه‌لسه‌فه و زانستی تر. بلانشۆ به دوای پرسیار له واتا و ئیمکانه‌کانی ئه‌ده‌بیات دایه.\nبه باوه‌ڕی ئه‌و بیرمه‌نده ئه‌ده‌بیات شتێکی تۆکمه‌کراوی به‌رهه‌ست(ئۆبژه)ی خاوه‌ن ماک(گهوهه‌ر) نییه که بکرێت له ناو ده‌قه ئه‌ده‌بییه‌کاندا به دوای دا بگه‌ڕێین، به‌ڵکوو به باری زۆریه‌وه پرسی ئه‌ده‌بیات پرسی هه‌وێنی زمانه. خۆڕاگری ده‌ق له هه‌مبه‌ر خوێندنه‌وه و شیکاریدا له زمان و وتار سه‌رچاوه ده‌گرێت؛ ده‌ق له خۆیدا له به‌رهه‌مهێنه‌ر، خوێنه‌ر و کانتێکستی خۆی سه‌ربه‌ست و سه‌ربه‌خۆیه؛ به ده‌سته‌واژه‌یه‌کی تر زاراوه‌ی ده‌ق وه‌ک شت له خۆیدا و پابه‌ند به‌خۆ (شئ فی نفسه)ی کانت وایه، ئه‌وه‌ش تا‌یبه‌تمه‌ندی و ئیمکانی ئه‌ده‌بیاته. ” کرده‌ی وتار ته‌نیا نواندنه‌وه نییه، به‌ڵکوو رووخێنه‌ره و شته‌کان ده‌توێنێته‌وه، قوتاریان ده‌دات و گوتار شته‌کان ده‌فه‌وتێنێت”.\nبلانشۆ به گشتی له سه‌ر شاراوه‌یی و نه‌بوونی(غیاب) واتا له ناو ده‌قه ئه‌ده‌بیه‌کاندا جه‌خت ده‌کات و پێی وایه که گه‌ڕان به دوای مانا و مه‌به‌ستی نووسه‌ر و خوێنه‌ر و ده‌ق و ته‌نانه‌ت به‌ستێنه‌کانی ده‌ق شتێکی هه‌ڵه و پڕ وپووچه. ده‌ق له گۆشه نیگای بلانشۆ سه‌ربه‌خۆیه و له هه‌مبه‌ر هه‌ر چه‌شنه شرۆڤه و خوێندنه‌وه‌یه‌کدا له خۆی به‌رگری ده‌کات. پێویسته ئاماژه به‌وه‌ش بدرێ که هه‌ر ده‌قێک دوو روخسار و لایه‌نی هه‌یه: روخساری فه‌رهه‌نگی و کۆمه‌ڵایه‌تی ده‌ق که وه‌ک ئه‌سه‌ر و به‌رهه‌م و ژانێرێکی ئه‌ده‌بی خوێندنه‌وه‌ی جۆراوجۆر دێنێته کایه‌وه، و روخساری تایبه‌ت و سه‌ربه‌خۆی ده‌ق که خۆی له هه‌ر جۆره لێکدانه‌وه و راوێژێک ده‌پارێزێت و له سه‌ربه‌ستی خۆی به‌رگری ده‌کات؛ خۆڕاگری ده‌ق له به‌رامبه‌ر خوێندنه‌وه و ده‌رکێشان و دۆزینه‌وه‌ی واتایه‌کی تایبه‌ت و شاراوه هه‌ڵده‌گه‌ڕێته‌وه سه‌ر تایبه‌تمه‌ندی زمان. لای بلانشۆ پرس له ئیمکان و بواره‌کانی ئه‌ده‌بیات به واتای پرسی زمانه، زمان وه‌ک تایبه‌تمه‌ندی سه‌ره‌کی وێژه له چه‌شنی نه‌رێنیدا بوونێکی رووخێنه‌ر، حه‌شاردان و فه‌وتێنه‌ری هه‌یه. هه‌ر بۆیه‌ش به هۆی ئه‌م تایبه‌تمه‌ندییه رۆچوون به ناخی مانای ده‌ق شتێکی بێ واتایه و واتا له ده‌قێکی سه‌ربه‌خۆدا گرینگیه‌کی ئه‌وتۆی نییه، چونکه هه‌ر ده‌قێکی به‌رهه‌م‌هاتوو خۆی له خۆیدا بواری ئه‌ده‌بیاته.\nئه‌ده‌بیات بوون یا خود نه‌بوون نییه به‌ڵکوو له خۆیدا ئیمکانی‌هاتن و هه‌بوونه(شدن)؛ به واته‌یه‌ک ئه‌ده‌بیات ئاراسته‌کردن و ته‌قاندنه‌وه‌ی زمانه له ناو ده‌قه ئه‌ده‌بیه‌کاندا. به‌ڵام ناشێ ئه‌ده‌بیات تا ئاستی کار و ده‌قی ئه‌ده‌بی نزم بکرێته‌وه و تا راده‌ی ئاسار و شێوازه‌کانی ئه‌ده‌بی دابه‌زێت. بلانشۆ وه‌ک پلارێک ده‌نووسێت: ماکی ئه‌ده‌بیات ئه‌وه‌یه که هیچ ماکێکی نییه!؛ له‌و باره‌وه روانگه‌ی خۆی له مه‌ڕ وێژه ئاوه‌ها دێنێته ئاراوه:\n” … چییه‌تی(ماهیت)ی ئه‌ده‌بیات ئه‌وه‌یه که ده‌قاوده‌ق له هه‌ر چه‌شنه شرۆڤه‌یه‌کی چییه‌تی و هه‌ر جۆره مسۆگه‌ریه‌کی جێگرتوو که ده‌بێته هۆی سه‌قامگیر بوونی واقیعییه‌ت خۆی ده‌بوێرێت، ئه‌ده‌بیات هه‌رگیز شتێکی له سه‌ره‌تاوه دیاریکراو نییه به‌ڵکوو پێویسته هه‌میشه بدۆزرێته‌وه و بخولقێنرێته‌وه…”.\nبه باوه‌ڕی ئه‌و بلیمه‌ته له ناخی ئه‌ده‌بیاتدا دۆز و ته‌ڤگه‌ری مه‌رگ، ئه‌خلاق، سیاسه‌ت و کۆمه‌ڵگا و پرسه گرینگه‌کانی نوێخوازی و چاخی رۆشنگه‌ری و نه‌هامه‌ته‌کانی … ده‌خوێنرێته‌وه. به‌و پێیه بلانشۆ به‌رده‌وام له نێوان فه‌لسه‌فه و ئه‌ده‌بیاتدا خول ده‌خوات و به دوای به‌رهه‌مهێنانی “ئیمکانی نه‌بوونی ئیمکان”، واته مه‌رگی ئه‌ده‌بی له بازنه‌ی حه‌قیقه‌تی نه‌بوون(غیاب)دایه. به‌گشتی بلانشۆ له رامان و تێگه‌یشتنی فه‌لسه‌فی له‌مه‌ڕ پرسه ئه‌ده‌بییه‌کان لانادات و له‌و ره‌هه‌نده‌وه دیارده‌ی “وێژه”  پرسێکی فه‌لسه‌فییه نه‌ک پرسێک بۆ فه‌لسه‌فه! خوێندنه‌وه‌ی فه‌لسه‌فی له سه‌ر ئه‌مری ئه‌ده‌بی بوار و ئیمکانێکی پته‌وی ئه‌ده‌بیاته.\nجه‌لال حاجی‌زاده فه‌لسه‌فه موریس بلانشۆ نوێخوازی وێژه\t2016-09-30\nبرچسبجه‌لال حاجی‌زاده فه‌لسه‌فه موریس بلانشۆ نوێخوازی وێژه\nخوێندنەوەیەک بۆ بەیاننامەی شیعری پێشڕەوی کوردی (داکار) / ئیبراهیم ئەحمەدی‌نیا


داکەوتنی فڕۆکەیەکی بێ فڕۆکەوانی تورکیا لە عەفرینی سووریا - SAHAR KURDISH (Sorani)\nداکەوتنی فڕۆکەیەکی بێ فڕۆکەوانی تورکیا لە عەفرینی سووریا\nھێزەکانی سووریای دیموکراتیک ڕایانگەیاند: فڕۆکەیەکی بێ فڕۆکەوانی تورکیایان لە شاری عەفرینی سووریا خستووەتە خوارەوە.\nبەپێی ڕاپۆرتی ڕۆژی دووشەممەی هەواڵدەریی ڕادیۆو تەلەفزیۆنی ئێران، کەناڵی تەلەفزیۆنیی مەیادینی لوبنان ئەمڕۆ دووشەممە بە ڕاگەیاندنی ھەواڵی داکەوتنی فڕۆکەیەکی بێ فڕۆکەوانی تورکیا لە عەفرین، وتیشی: سیپان حەمۆ سەرکردەی گشتیی یەکینەکانی پاراستنی گەلی سووریا ( یە پە گە) پێی داگرتووە: لە شاری عەفرین دا شەڕڤانانی کورد بە تەواوی ھاواھەنگن لەگەڵ سوپای سووریا.\nسیپان حەمۆ سەرکردەی گشتیی یەکینەکانی پاراستنی گەلی سووریا ( یە پە گە) وێڕای داخوازی لە سوپای سووریا بۆ پەرە پێ دانی ئامادە بوونی سەربازییانەی لە ناوچەی عەفرین وتیشی: ئەگەر سوپای سووریا بڕیاری چوون بۆ مەنبەج بدات یەکینەکانی پاراستنی گەلی سووریا ( یە پە گە) ڕێگرییان لێ ناکات.\nشاڵاوی سەربازییانەی سوپای تورکیا و ھاوپەیمانە تیرۆریستەکانی دژی کوردانی شاری عەفرین لە باکووری سووریا لەژێر ناوی چڵەزەیتوون لە ڕۆژی شەممە بیستی ژانویەی ٢٠١٨ەوە دەستی پێکراوەو ئەمەش لە حاڵێکدایە کە دەوڵەتی سووریا وێڕای ئیدانەکردنی ئەم ھێرشانە ڕایگەیاندووە: ئەو ھەنگاوەی تورکیا بەزاندنی دەستەڵات و سەروەریی نیشتیمانیی سووریا دێتە ئەژمار.\nFeb 13, 2018 09:16 Asia/Tehran\nدانپێدانانی هاوپەیمانی ئەمریکی بە بۆردومانی نەخۆشخانەی "هەجین" لە سوریا\nدەرکرانی بڕیاری لەسێدارەدرانی سەرکردەی تاقمە تیرۆریستییەکان لە سوریا


ماكرۆن: پێویستە توركیا ناردنی چەكدار بۆ لیبیا ڕابگرێت – تۆڕی میدیایی خەڵک\n2020/01/19 - 9:39 PM\nسەرۆكی فەڕنسا ڕایدەگەیەنێت، پێویستە توركیا دەستهەڵگرێت لە ناردنی چەكداری سوریایی بۆ لیبیا.\nئیمانوێل ماكرۆن سەرۆكی فەڕەنسا لە وتارێكیدا لە كۆنگرەی بەرلین بۆ چارەسەری پرسی لیبیا داوای كرد، پێویستە توركیا دەستهەڵگرێت لە ناردنی چەكداری سوریایی بۆ لیبیا لەپێناو پشتیوانی كردن لە حكومەتی ويفاقی نیشتمانی بەسەرۆكایەتی فایز سەراج.\nماكرۆن وتیشی: پێویستە نەتەوە یەكگرتووەكان هەوڵی ڕێككەوتنی لایەنە ناكۆكەكانی لیبیا لەسەر خاڵەكانی ئاگربەست لە لیبیا بەبێ مەرجی پێشوەخت بدات.\nسەرۆكی فەڕەنسا بەئامادەبووانی كۆنگرەی ڕاگەیاند، ئەو زۆر نیگەرانە لە ناردنی چەكدارانی سوریا و بیانی بۆ شاری تەرابلوس، دەبێت ئەم كارانە ڕابگیرێت.\nئیمانوێل ماكرۆنبەرلینتەرابلوستوركياسوريافایز سەراجفەڕەنساليبيانەتەوە یەكگرتووەكانويفاقی نیشتمانی


لیژنەی دارایی بۆ (خەڵك): بەهای دۆلار لەم ئاستەدا جێگیر دەبێت – تۆڕی میدیایی خەڵک\n2021/01/07 - 8:45 PM\nئەندامێكی لیژنەی دارایی لە پەرلەمانی عیراق ڕایدەگەیەنێت، جێگیربوونی بەهای دۆلار لە بازاڕەكانی ناوخۆدا، لە دوای پەسەندكردنی بودجەی گشتی 2021وە دەبێت.\nشیروان میرزا، ئەندامی لیژنەی دارایی پەرلەمانی عیراق، بە (خەڵك)ی ڕاگەیاند:”دابەزینی بەهای دیناری عیراقی بەرانبەر بە دۆلار و یاریكردنی بەهاكەی لە بازاڕەكانی ناوخۆدا پێشبینیكراوە، تا ئەو كاتەی پرۆژە یاسای بودجەی گشتی ساڵی 2021 تێدەپەڕێنرێت و لەو دەمەشدا بەهای دراوەكە بەوشێوەیە دەبێت كە لەلایەن بانكی ناوەندییەوە دیاریی كراوە”.\nبە وتەی ئەندامەكەی لیژی دارایی پەرلەمانی عیراق”بانكی ناوەندی عیراق هەر دۆلارێك بە 1460 دینار دەفرۆشێت، بەڵام كەمبوونەوەی بەهاكەی بۆ خوار ئەو ئاستە، پەیوەندی بە بوونی دۆلارێكی زۆرەوە هەیە لای خەڵك كە لەئێستادا دەیفرۆشن بڕواشیان وایە كە بەهای دادەبەزێتەوە، بەڵام بەهای دراوەكە دانابەزێت و لەو ئاستەیەدا دەبێت كە بانكی ناوەندی دیاریی كردووە و لە دەسەڵاتی پەرلەمانیشدا نییە دەستكاریی بكات”.\nشیروان میرزا دەڵێت:”دیاریی كردنی بەهای نوێی دۆلار، لەلایەن بانكی ناوەندیی و هاوكاریی لەگەڵ وەزارەتی درایی بووە، سیاسەتی بانكی ناوەندییش سەربەخۆیە و كەس بۆی نییە دەستوەردانی تێدا بكات، لەلایەكی ترەوە ڕێگرتنیشە لەو هەموو دۆلارەی كە چەندان ساڵە بە ناوی هاوردەكردنەوە دەبرێتە دەرەوەی وڵات، ئەمەش بە دەستپێشخەریی سندروقی نێودەوڵەتی دراوە كە بە هەنگاوێكی دروست دادەنرێت و ڕێگە لە بردنەدەرەوەی دۆلار دەگرێت”.\nلە حاڵەتی بەرزبوونەوەی بەهای نەوت لە بازاڕەكانی جیهان و زۆربوونی داهاتەكانی وڵات كە ببنە مایەی دابەزاندنی بەهای دۆلار لە بازاڕەكانی ناوخۆ، شیروان میرزا وتی:”بەهای دۆلار بە بەرزبوونەوەی بەهای نەوت لە بازاڕەكانی جیهاندا دانابەزێت، هەرچەندە لە بودجەدا فرۆشتنی یەك بەرمیل نەوت بە 42 دۆلار دیاریی كراوە، بەڵام ئەو زیادەیەی لەو چوارچێوەیەدا دەستەبەر دەكرێت، كورتهێنانی پێ پڕدەكرێتەوە”.\nبودجەی گشتی عیراقپەرلەمانی عیراقعيراقلیژنەی دارایی پەرلەمانی عیراقهەرێمی كوردستان


ئەم زریانە تێدەپەڕێت، بەڵام ئەو بژاردانەی کە لەبەردەمماندایە ژیانمان بۆ ساڵانی داهاتوو دەگۆڕێت نووسینی: یۆڤاڵ نوح هەراری وەرگێڕانی لە ئینگلیزییەوە: هیوا فایەق\nبۆئەوەی چیتر ئەم پەتایە بوەستێنین، پێویستە هەموو هاووڵاتیان بچنە ژێرباری ئەو ڕێساو یاسایانەی کە دانراوە. دوو ڕێگای سەرەکیمان لەبەردەمدایە تاوەکو ئەمە بە ئەنجام بگەێنین. ڕێگایەکیان ئەوەیە حکومەت چاودێری خەڵک بکات و سزای ئەو کەسانە بدات کە پێچەوانەی یاسا و ڕێساکان دەجوڵێنەوە. ئەمرۆ بۆ یەکەمین جار لە مێژووی مرۆڤایەتیدا، بەهۆی تەکنەلۆجیاوە دەتوانرێت لە هەموو ساتەوەختێکدا هەموو کەسێک چاودێری بکرێت. پەنجا ساڵێک لەمەوبەر، KGB توانای ئەوەی نەبووە رۆژی ۲٤ سەعات چاودێری ۲٤٠ ملیۆن سۆڤێتی بکات. تەنانەت بەخەویش ئەوەیان نەدەبینی دوایی چۆن ئەو هەموو زانیارییە کۆکراوەیە بە شێوەیەکی کارا شیبکەنەوە. KGB پشتی بە سیخورەکانی خۆی بەستبوو بۆ شیکارکردنی ئەو زانیاریانە، هەروەها توانای ئەوەشی نەبووە بۆ هەر هاوولاتییەک سیخوڕێک دابنێ تا چاودێری بکات. بەڵام ئەمرۆ حکومەتەکان دەتوانن پشت ببەستن بەو سانسۆرکردنە باو و توانا خواریزمیانەی کە لە ئێستادا هەیە لەبری بەکارهێنانی گۆشت و خوێنی تارماییئاسا.\nپێش هەموو شتێک، لە پێناوی ئەوەی بەسەر ئەم ڤایرۆسەدا سەرکەوین، پێویستمان بەوەیە کە هەموو جیهان زانیارییەکان لەگەڵ یەکتریدا بەشبکەن، ئەمە دەبێتە گەورەترین دەستکەوت بەسەر ڤایرۆسەکەدا. بە بوونی ڤایرۆسی کۆرۆنا لە چین و ڤایرۆسی کۆرۆنا لە ئەمریکا، ئەو دوو ووڵاتە نەیانتوانیوە زانیاری ئاڵوگۆڕبکەن لەسەر ئەوەی چۆن بۆ مرۆڤ دەگوازرێتەوە. بەڵام چین دەتوانێت هەندێک وانەی بەنرخ دەربارەی ڤایرۆسەکەو چۆنێتی هەڵسوکەوت لەگەڵیدا فێری ئەمریکا بکات. ئەوەی کە دکتۆرێک لە شاری میلانی ئیتالیا لە بەرەبەیانێکدا دەیدۆزێتەوە رەنگە سەر لەئێوارەکەی لە شاری تاران ژیانی خەڵکێکی زۆر ڕزگار بکات. کاتێکیش کە حکومەتی بەریتانیا نازانێت لەناو کۆمەڵێک ڕێکاردا کام سیاسەتەیان پەیڕەو بکات، دەتوانێت ئامۆژگاری لە کۆریاوە وەربگرێت کە مانگێک لەمەوبەر بەهەمان شێوە رووبەڕووی ئەویش بوو بۆوە. بۆ ئەوەی ئەمەش رووبدات، پێویستمان بە رۆحی هاوکاری جیهانی و متمانە هەیە.\nهەموو ووڵاتان پێویستیان بەوەهەیە ئامادەبن زانیارییەکانیان لەگەڵ یەکدا بەش بکەن و زۆر لە خۆبردوانە داوای ئامۆژگاری لەیەکتری بکەن و دەبێت متمانەشیان بەو زانیاری و تێگەیشتنە قووڵە هەبێت کە وەریدەگرن. هەروەها ئێمە پێویستمان بەو هەوڵە جیهانیانە هەیە کە بەرهەم و ئامێرە پزیشکییەکان دابەش دەکات. بەتایبەت پێداویستی پشکنین و ئامێری هەناسەدانی دەستکرد. لەبری ئەوەی هەموو ووڵاتێک هەوڵی ئەوە بدات لە ناوخۆی خۆیدا دروستی بکات و هەرچی هەیەو نییە بەکاریبهێنێت نەیمێنێت، هاوئاهەنگییە جیهانییەکان دەتوانێت زۆر بەخێرای و بە مەزنی ئەو پێداویستیانە دروست بکات و پاشان بە شێوەیەکی عادیلانە دابەشبکرێت و ژیانی زۆرێکی پێ رزگار بکرێت. هەروەک ئەوەی کە دەوڵەتەکان لە کاتی جەنگدا سێکتەری پیشەسازییە سەرەکییەکانیان خۆماڵی دەکرد، ئەم جەنگی مرۆڤایەتییەش دژی ڤایرۆسی کۆرۆنا پێویستی بە"مرۆڤدۆستی" کردنی هێڵەکانی بەرهەم هێنان و یەکلاکردنەوەی هەیە. ئابەم جۆرە ئەو ووڵاتە دەوڵەمەنانەی کە کەمتر دووچاری ڤایرۆسی کۆرۆنا بوون، دەتوانن ئامێرە بەهادارەکان بۆ ووڵاتە هەژارەکان ڕەوانە بکەن بۆ زۆر لەحاڵەتەکان بەکار بهێنرێت، بێگومان متمانەی ئەوەش دروست بێت کە ئەگەر لە حاڵەتێکدا ئەوان تووشی کەم بوونەوەی پێویستییەکان بوون، هەمان یارمەتی لەووڵاتانیترەوە بۆ دابین بکرێت.\nیەکێک لە داواکارییەکانی تر گەیشتنە بە ڕێکەوتنێکی جیهانی سەبارەت بە گەشتکردن. هەڵسپاردنی کۆی گەشتە نێودەوڵتییەکان نارەحەتی گەورە بەدوای خۆیدا دەهێنێت. پێویستە ووڵاتەکان هاوکاری تەواوی یەکتری بکەن تاوەکو بەلایەنی کەمەوە ڕێگە بە گەشتکردنی موسافیرە سەرەکییەکان بدەن وەک زانا و دکتۆرەکان، رۆژنامەنووس و سیاسییەکان و هەروەها سەرمایەدارەکان. ئەمەش دەکرێت لەڕێگەی رێکەوتنێکی جیهانییەوە بکرێت و ئەو کەسانەشی کە گەشت دەکەن پێش گەشتکردنەکەیان لەووڵاتەکانی خۆیاندا پشکنینیان بۆ بکرێت. ئەگەر ئەوەش زانرا کە ئەو موسافیرانە پشکنیان بۆ ئەنجامدراوە ئینجا ڕێگەی گەشتکردنیان پێدراوە، ئەوکاتە زۆر بەگەرمی پێشوازی لێدەکەیت کە پێبخەنە ووڵاتەکەتانەوە.\nمرۆڤایەتی پێویستی بەوەیە شتێک هەڵبژێرێت، ئایا ئێمە بەرەو لێکترازان هەنگاو بنێین، یاوەخود رێگەیەک بۆ هاوکاریکردنی جیهانی بگرینەبەر؟ ئەگەر ئێمە لێکترازان هەڵدەبژێرین ، ئەوە نەک بەتەنها قەیرانەکە درێژ دەکەینەوە، بەڵکو رەنگە دەرەنجامی زۆر وێرانکەرتری هەبێت لە داهاتوودا. ئەگەر هاوکاریکردنی جیهانیش هەڵدەبژێرین، ئەوە دەبێتە سەرکەوتن بەسەر نەک تەنها ڤایرۆسی کۆرۆنا، بەڵکو بەسەر هەموو ئەو پەتاو قەیرانانەی کە رەنگە لەسەدەی بیست و یەکدا یەخەی مرۆڤایەتی بگرێت.


ژینگه و كۆمه‌ڵه‌ی كوردستانێكی سه‌وز و من – Knwe.org\nسەرەکی » زانست » ژینگه و كۆمه‌ڵه‌ی كوردستانێكی سه‌وز و من\nژینگه و كۆمه‌ڵه‌ی كوردستانێكی سه‌وز و من\nكۆمیته‌ی باڵای نوێی كۆمه‌ڵه‌و چیرۆكی پڕۆژه‌ی یاساكانی ژینگه / له ژماره‌ی پێشودا باسمان له‌و لێشاوی بون به‌ئه‌ندامه كرد ، كه ڕویان له كۆمه‌ڵه كرد ، له‌و ماوه‌یه‌دا جگه له كاك شه‌ماڵ كه جارێك سه‌ردانی كرد ، هیچكام له ئه‌ندامانی كۆمیته‌ی باڵانه‌هاتنه باره‌گای كۆمه‌ڵه . ئیدی به‌چاكمان زانی كه ده‌رگای بونه ئه‌ندام داخه‌ین ، و ڕایبگه‌یه‌نین كه كۆنگره ده‌به‌ستین ، ئه‌وه‌ی ڕاستیه‌كی حاشا هه‌ڵنه‌گربوو ، زۆرینه‌ی ئه‌و ئه‌ندامه نوێیانه‌ی كۆمه‌ڵه له‌سه‌ر داخوازی پارته‌كانیان هاتبون . كه یه‌كێتی نیشتمانی كوردوستان و یه‌كگرتوی ئیسلامی بوون ، بۆیه ته‌نیا سه‌ركه‌وتنی لایه‌نگره‌كانی خۆیان مه‌به‌ست بوو .\nبه‌ڕێوه بردنی كۆنگره‌یه‌كی وا فراوان ، ئاسان نه‌بوو ، من چه‌ند جارێك داوام له هاوه‌ڵه‌كانم كرد ، كه پێویسته میكانیزمێكی تایبه‌ت بۆ ئه‌و هه‌ڵبژاردنه بگرینه به‌ر ، بۆ نمونه وه‌ك هه‌ڵبژاردنی په‌رله‌مان ، به‌ڵام ئه‌وان هه‌رسوربوون جێگه‌یه‌كی گه‌وره‌و دانیشتنی ئه‌ندامان و وتار و هه‌ڵبژاردن . ئه‌وه‌بوو له‌و هۆڵه‌گه‌وره‌یه‌ی ڕۆشنبیری جه‌ماوه‌ردا ، هه‌ڵبژاردنه‌كه توشی پشێوی بوو ، حاكم قوبادی جه‌لی زاده هۆڵه‌كه‌ی به‌جێ هێشت . هه‌ڵبژاردن دواخرا بۆ هه‌فته‌ی دادێ و ئه‌ندامان ده‌چونه‌به‌رده‌می دادوه‌ر ناسنامه‌ی ئه‌ندام بونیان پیان ده‌داو ناویان نیشان ده‌كراو ، لیستی ناوی پاڵێوراوانیان وه‌رده‌گرت و كه‌سانی مه‌به‌ستیان ئیشاره‌ت ده‌كرد و ده‌یان خسته سندوقه‌وه .\nله ئه‌نجامی هه‌ڵبژاردن ئه‌م به‌ڕێزانه بونه ئه‌ندامی كۆمیته‌ی باڵا.\n1.یاسین محمود حه‌مه\n2.جه‌لال حه‌مه غه‌ریب\n3.بورهان مجید (ئارارات )\n4.سه‌ربه‌ست عبدالرحمن عزیز\n5.حسێن ئه‌حمه‌د مسته‌فا\n6.ڕێژه‌ن جه‌میل محمد\n7.به‌هرۆز حمه خورشید\n8.سه‌میره محمد ساڵح\nئه‌م به‌ڕێزانه جگه له به‌نده‌و ئارارات ، له‌مه‌یدانی زانست و ژینگه پارێزیدا نه‌ناسرا بون و به‌یه‌كتریش ئاشنا نه‌بووین جا له به‌ر ئه‌وه‌ی ، قاسم حیدر له‌هه‌موان به‌ته‌مه‌ن تر و پیشه‌كه‌ی ئه‌ندازیاری كیمیا بوو ، به‌چاكمان زانی بیكه‌ینه سه‌رۆكی كۆمه‌ڵه .\nكۆمیته‌ی باڵا ، كه‌وتینه دانانی به‌رنامه بۆ گه‌یشتن به‌و ئامانجانه‌ی كه له په‌یڕه‌وی ناوخۆدا دیاری كرابوو ، دوای ڕێكخستنه‌وه‌ی به‌شێوه‌یه‌كی گونجاو تر ، كاك به‌هرۆز كه بوه به‌رپرسی ڕاگه‌یاندن ، خۆی كارمه‌ندی ته‌له فزیۆنی گه‌لی كوردوستان بوو ، بڕیاردرا كه به‌رنامه‌یه‌كی هه‌فتانه بۆ كارو چالاكیه‌كانی كۆمه‌ڵه‌و وبابه‌ته ژینگه‌یه‌كان بكرێ .\nهه‌روا سه‌ردانی پارت و لایه‌نه سیاسیه‌كان بكه‌ین ، خۆمان و به‌رنامه‌كه‌مان بناسێنین ، تا هاوكاریمان بكه‌ن ، كار بكه‌ین بۆكردنه‌وه‌ی لق و نوێنه‌رایه‌تیه‌كان له شارو شارۆچكه‌كان ، هه‌ماهه‌نگی له گه‌ڵ فه‌رمانگه په‌یوه‌ندیداره‌كانی حكومه‌ت بكه‌ین . ئیتر هه‌فتانه به‌رنامه‌ی كوردوستانێكی سه‌وز ، به‌ئاماده كردنی به‌هرۆز و پێشكه‌ش كردنی سۆزان ئه‌نوه‌ر ، له ته‌له‌فزیۆنی گه‌لی كوردوستان په‌خش ده‌كرا .\nبه‌هۆی دیاریه‌كی تایبه‌ت كه به‌خشیمه دیوانی سه‌رۆكی حكومه‌ت ئه‌وكات ، ده‌رفه‌تی دیدارێكمان بۆلای سه‌رۆكی حكومه‌تی ئه‌وكاته به‌ڕێز كۆسره‌ت ڕه‌سوڵ عه‌لی دیاری كرا ، له دیداره‌كه‌دا كاك كۆسره‌ت ، بڕیاریدا كامێرایه‌كی ڤیدیۆیمان بۆ بكڕن .\nدیاره ئه‌و كامێرایه زۆر گرنگ بوو بۆ تۆماری چالاكیه‌كانمان و ڕوداوو كێشه ژینگه‌یه‌كان.\nزۆری نه‌برد بۆمان ده‌ركه‌وت ،كه خواڵێخۆش بوو قاسم حیدر له ئاست به‌ر پرسیاریه‌تدا نیه و تاك ڕه‌وه ، بۆیه به‌كۆی ده‌نگی كۆمیته‌ی باڵا ، لامانداو ( یاسین محمود حه‌مه )كه‌زۆر ترین ده‌نگی هێنابوو ، بووبه سه‌رۆك . پاشماوه‌یه‌ك به‌هرۆز حه‌مه خورشید ، وازی هێناو چووبۆ هه‌نده‌ران ، جا سه‌میره محمد بوبه ڕاگه‌یاندن دواتر كاره‌كه درایه به‌نده .\nله‌ئامانجه‌كانی كۆمه‌ڵه‌دا ، له خاڵی چوارهه‌م و شه‌شه‌مدا ، پاراستنی ڕه‌گه‌زه‌كانی زینده‌وه‌ر و یاساغ كردنی ڕاو هه‌بوو ، به‌ڵام بازاڕ پڕبوو له كه‌وڵی ڕێوی و ده‌ڵه‌ك و سه‌گڵاو چه‌ندین جۆری تر ، هه‌روا له بازاڕدا كه‌وی تۆڕ و باز و هه‌ڵۆ و چه‌ندین جۆر زینده‌وه‌ری كێوی ده‌فرۆشرا كه ڕاوكرا بوو .\nیه‌كه‌م شتێك كردم ، گرتنی وێنه‌ی سه‌رجه‌م ئه‌و دوكانانه بوو كه مامه‌ڵه‌یان به‌و پێست و كه‌وڵانه‌وه ده‌كرد ، وه‌له به‌رنامه‌یه‌كادا خستمنه به‌ر باس . له‌دوایدا ئه‌و كاره‌مان به ته‌واوی یاساغ كرد ، دواتر به پاڵپشتی به‌ڕێوه‌به‌ری ئنزیباتی پۆلیسی سلێمانی كه به‌ڕێز (عه‌مید ئه‌حمه‌د عه‌لی عارف )بوو كه‌وتینه گرتنی هه‌ر زینده‌وه‌رێك كه به ڕه‌گه‌ز كێوی بوایه له بازاڕا بفرۆشرایه ، دواتر ده‌مان برد ئازادمان ده‌كرد وێنه‌كه‌یمان په‌خش ده‌كرد . له‌و كاره‌دا كۆلێژی ڤێرتێنه‌ری زانكۆی سڵێمانیش كه د. جه‌لال مه‌جید شه‌ریف ڕاگری بوو هاریكاری ده‌كردین .\nخستنه به‌رباسی زیانی دوكه‌ڵی سوتاندنی تایه‌له لایه‌ن پسپۆڕان له به‌رنامه‌كانماندا ، وایكرد كه ئه‌فسه‌ره‌كانی پۆلیس ، هه‌روه‌ك كارمه‌نده‌كانیان به‌ده‌ستی خۆیان ، تایه‌ی فڕێدراویان كۆ ده‌كرده‌وه ، له گه‌ڵمان تا له نه‌ورۆزدا نه‌سوتێنرێت .\nبه‌درێژایی ئه‌و ساڵانه نه‌مدیبوو ، هیچكام له ئه‌ندامانی ده‌سته‌ی دامه‌زرێنه‌ر سه‌ردانی باره‌گای كۆمه‌ڵه بكه‌ن ، به‌ڵام له‌وه دوا ، چه‌ند جارێك پارێزه‌ر ته‌ها بابان سه‌ردانی كردین ، وه دڵخۆشی خۆی به بوژاندنه‌وه‌ی كۆمه‌ڵه ده‌ربڕی .\nهه‌میشه گوێمان له وشه‌ی به پێی یاسا ده‌بوو ، بۆ ئه‌نجامدانی هه‌ڵوێست و ڕوبه‌ڕو بونه‌وه له كاره‌كان ، ئێمه كه جگه له دڵسۆزی زۆر كه‌م شاره‌زای بواری ژینگه بووین ، وه‌كه‌سی یاسا ناسمان نه‌بوو ، سه‌ردانی به‌ڕێز وه‌زیری دادمان كرد ، تا یاساكانی ژینگه‌مان پێ بناسێنێ به‌ڵام وه‌ڵامێكی لا نه‌بوو ، دواتر سه‌ردانی سه‌رۆكی دادگای ته‌میز ، و ژوری پارێزه‌رانمان كرد به‌ڵام هیچمان ده‌ست نه‌كه‌وت . جا ناچار به‌نده كه‌وته خوێندنه‌وه‌و گه‌ڕان به‌ناو یاساكانی عێراقدا ، ده‌ركه‌وت شتێكی ئه‌و تۆ نیه .\nبێگومان پیسكردنی خاك و ئاو و هه‌وا ، وه‌ڕست كردن به ده‌نگه ده‌نگ ، كوشتنی زینده‌وه‌ران ، تێكدانی سه‌وزای و بڕینه‌وه‌ی دار زیانێكه له ژیانی گشتی ، پێویست بوو سزای هه‌بێ ، له هه‌ندێك له ده‌وڵه‌تان ئه‌و تاوانانه یاسای گونجاویان هه‌بوو . له‌و ده‌مه‌دا دیوانی نوسینه‌وه‌ی یاسا له سلێمانی دامه‌زرابوو ، هه‌وڵمدا له گه‌ڵیان تا له داڕشتنی به‌نده‌كانی یاساكه‌دا هاریكاریم بكه‌ن ، به‌ڵام له ئاست خواستی مندا نه‌بوو ، دواتر به سود وه‌رگرتن له‌و یاسایانه‌ی وڵاتان و به‌هه‌ند گرتنی هه‌لو مه‌رجی كوردوستان ، ده‌ستم به ئاماده كردنی پڕۆژه یاسای ژینگه‌كرد .\nله 15/ 2/ 2001 به هاوكاری به‌ڕێز صلاح ڕه‌شید ، چوینه دیداری خواڵێخۆش بوو هه‌ڤاڵ مام جه‌لال ، دوای خستنه به‌رباسی كارو پڕۆژه‌كانمان ، مام جه‌لال هاریكاری كردین به ئۆتۆمبیلێكی پیكابی ده‌بڵ كابینه و كۆمپیوته‌ر و پرنته‌رێك ، هه‌روه‌ها به‌ڕێزیان به ته‌له فۆن ، په‌یوه‌ندی كرد به دكتۆر یادگار ڕئووف ، كه ئه‌و كات وه‌زیری ته‌ندروستی بوو ، وه به‌ڕێز حاكم قادر حه‌مه‌جان ،كه سه‌رۆكی شاره‌وانی بوو ، داوای لێكردن به‌ده‌م كاره‌كانی كۆمه‌ڵه‌وه بچن ، له‌و دیداره‌دا كه ئازاد جندیانی به‌رپرسی ڕاگه‌یاندنی یه‌كێتی ئاماده بوو ، باسم له پڕۆژه یاساكه كرد ، به‌ڕێزیان داوایان له كاك ئازاد كرد ، كه ده‌قه‌كه‌ی له كوردوستانی نوێدا بڵاو بكاته‌وه ، تا هه‌ركه‌س تێبینیه‌كی هه‌یه له‌سه‌ری بینوسێ .\nبۆ ڕۆژی دواتر ، مانشێتی كوردوستانی نوێ ، له زاری مام جه‌لال سه‌رۆكی هه‌ێم ئه‌وكات ، نوسی بوی ، ( لێپرسراوانی حكومه‌تی هه‌رێم ، به‌رپرسن له به‌ده‌نگه‌وه هاتن و پشتیوانی كردن له كۆمه‌ڵه‌ی كوردوستانێكی سه‌وز و پڕۆژه‌كانی )\nپاكنوسی پڕۆژه یاساكه كاتی ویست ، به‌ڵام دواتر له ژماره 2895 ی كوردوستانی نوێ له 22/10/ 2002 ده‌قه‌كه‌ی بڵاو بوه‌وه . پاش زیاتر له مانگێك یاساكانمان نارد بۆ سه‌رۆكی حكومه‌تی ئه‌وكات ، كه به‌ڕێز دكتۆر به‌رهه‌م ئه‌حمه‌د ساڵح بوو ، به‌ڕێزیان دابویان به دكتۆر عیسمه‌ت كه ڕاوێژكاری یاسایی ئه‌نجومه‌نی وه‌زیران بوو ، ئه‌ویش بردبووی بۆ دكتۆر فاروق كه ڕاگری كۆلێژی یاسابوو له زانكۆی سلێمانی ،دواتر ناردیان به شوێنمدا تا مشتومڕی له‌سه‌ر بكرێ ، له‌دانیشتنێكدا كه حاكم عبدالكریم ، سه‌رۆكی دادگای پێداچونه‌وه ش ئاماده بوو ، ده‌ركه‌وت كه تێبینیه‌كی ئه‌وتۆیان نیه له سه‌ری . بۆیه دواتر وێنه‌یه‌كی پڕۆژه‌كه‌مان به نوسراوێك نارد بۆ په‌رله‌مانی كوردوستان ، وه به‌ده‌ستی خواڵێ خۆشبوو به‌كری حاجی سه‌فه‌ر ، كه ئه‌وكات ئه‌ندام په‌رله‌مان بوو ، پڕۆژه‌و نوسراوه‌كه‌ی برد.


کؤردی پدیا - سوداد نەجمەدین - سوداد کەرکوکی\n✌ سوداد نەجمەدین - سوداد کەرکوکی | ڕزگ(دەسە): شەهیەل | زبان مقاله: 🏳 کوردیی ناوەڕاست\nسوداد نەجمەدین - سوداد کەرکوکی\nساڵی 1979 لە کەرکوک لەدایکبووە، ئەفسەری لیوای 3ی تایبەتی هێزی پێشمەرگەی کوردستان. 21-10-2016 لە کەرکووک شەهید بووە. دووەم شەهیدی خێزانەکەیەتی.\n📅 Date of Death: 21-10-2016\n➕ اێ ڕکؤردە إژ لآ Oct 21 2016 7:10PM أڕا(سەریاس ئەحمەد)\n✍ اێ بەخشە گل دؤمائن(آخرین گل) إژ لآ(هاوڕێ باخەوان): أڕاDec 7 2016 10:09PM نووآ بی(بروز بی)\n👁 اێ بەخشە 7,077 گل سئرکریائە(دێینە)\n📷 پەروەندە عەسگ 1.0.1 34 KB Oct 21 2016 7:10PM سەریاس ئەحمەد\n| زمان دؤرسکردن وەڵگە(پەڕە): 0,499 ثانیه(اێس)


◄ نتیجه: Found 73, page 1 of 8 Items per page: 🗐 1 🗐 5 🗐 10 🗐 25 🗐 50 🗐 100\n📊 %95ی بودجەی پەروەردە بۆ مووچە تەرخانکراوە آمار و گەپ آزمایی\n📅 زمان اضافه کردن Feb 26 2019 3:21PM\n👁 اێ بەخشە 3,829 گل سئرکریائە(دێینە)\nدواڕۆژ، کۆچەر عەلی بەپێی راپۆرتێک لە %95ی بودجەی [ فرەتر(ویشتر)... 👁] ✖ ✖ 0 2 ✔ 99% ✍ هـ.ب. 26-2-2019 15:21:38\n📊 ئێران بودجەی سەربازی وەزارەتی بەرگری زیاد دەکات آمار و گەپ آزمایی\n📅 زمان اضافه کردن Jan 4 2019 3:58PM\n👁 اێ بەخشە 1,068 گل سئرکریائە(دێینە)\nدواڕۆژ، ئازوو محەمەد سەرۆکی کۆمسیۆنی ئاسایشی نەتە [ فرەتر(ویشتر)... 👁] ✖ ✖ ✖ 0 1 ✔ 91% ✍ هـ.ب. 4-1-2019 15:58:32\n📝 ئەنجومەنی نوێنەران تەرخانکراوی مووچە و خانەنشینی بۆ مووچەخۆرانی هەرێم لە یاسای بوودجەی عێراق بۆ ساڵی 2018 لە بڕی 334 ملیار دینار زیادکرا بۆ 418 ملیار دینار وەڵگەنۆمەل\n📅 زمان اضافه کردن Mar 5 2018 1:44PM\n05-03-2018 [ فرەتر(ویشتر)... 👁] ✖ ✖ 0 0 ✔ 91% ✍ س.ئـ. 5-3-2018 13:44:39\n📝 ئەنجومەنی نوێنەرانی عێراق: سەرکۆمار مافی رەتکردنەوەی یاسای بودجەی نییە وەڵگەنۆمەل\n📅 زمان اضافه کردن Mar 21 2018 9:21AM\n👁 اێ بەخشە 4,111 گل سئرکریائە(دێینە)\n19-03-2018 [ فرەتر(ویشتر)... 👁] ✖ ✖ 1 0 ✔ 99% ✍ ن.ئـ. 21-3-2018 9:21:53\n📝 ئەنجومەنی وەزیران نیگەرانیی خۆی لە پەسەندکردنی یاسای بودجەی عێراق دەردەبڕێت وەڵگەنۆمەل\n📅 زمان اضافه کردن Mar 4 2018 4:31PM\n👁 اێ بەخشە 2,465 گل سئرکریائە(دێینە)\nپێشنیوەڕۆی ئەمڕۆ یەکشەممە 04-03-2017 بە سەرۆکایەتی [ فرەتر(ویشتر)... 👁] ✖ ✖ ✖ 0 1 ✔ 95% ✍ هـ.ب. 4-3-2018 16:31:42\n📊 ئەنجوومەنی وەزیران بودجەیەکی تایبەت بۆ تەواوکردنی پردی چەمە تەرخاندەکات آمار و گەپ آزمایی\n📅 زمان اضافه کردن Mar 9 2017 10:34PM\n👁 اێ بەخشە 1,442 گل سئرکریائە(دێینە)\nدواڕۆژ، کۆچەر عەلی ئەنجوومەنی وەزیرانی هەرێم بڕی [ فرەتر(ویشتر)... 👁] ✖ ✖ ✖ 0 0 ✔ 78% ✍ هـ.ب. 9-3-2017 22:34:49\n🔤 بودجە واژەل واصطلاهەل\n👁 اێ بەخشە 916 گل سئرکریائە(دێینە)\n... [ فرەتر(ویشتر)... 👁] ✖ ✖ ✖ 0 0 ✔ 62% ✍ هـ.ب. 10-1-2011 14:30:02\n📊 بودجە بۆ تەواوکردنی ژمارەیەک بەنداو تەرخانکراوە آمار و گەپ آزمایی\n📅 زمان اضافه کردن Apr 26 2018 12:50PM\n👁 اێ بەخشە 1,458 گل سئرکریائە(دێینە)\nئەندامێکی پەرلەمانی کوردستان ئاشکرایدەکات، بەهۆی ب [ فرەتر(ویشتر)... 👁] ✖ ✖ ✖ 0 0 ✔ 91% ✍ هـ.ب. 26-4-2018 12:50:17\n📕 بودجە و کارتێکەرەکانی کتاووخانە\n📅 زمان اضافه کردن Feb 18 2015 9:51PM\n👁 اێ بەخشە 8,004 گل سئرکریائە(دێینە)\nنووسینی: محەمەد رەئوف سلێمانی 2015 ئەم کتێبە کۆم [ فرەتر(ویشتر)... 👁] 📕 ✖ 0 0 ✔ 99% ✍ م.ب. 18-2-2015 21:51:15\n📊 بودجەی (2014)ی عێراق، دەگاتە (130) ملیار دۆلار آمار و گەپ آزمایی\n📅 زمان اضافه کردن Jun 30 2013 2:04PM\n👁 اێ بەخشە 6,376 گل سئرکریائە(دێینە)\nوەزارەتی دارایی عێراق ئاشکرایدەکات، ئامادەکاریە سە [ فرەتر(ویشتر)... 👁] ✖ ✖ ✖ 0 0 ✔ 91% ✍ هـ.ب. 30-6-2013 14:04:13\n| زمان دؤرسکردن وەڵگە(پەڕە): 5,304 ثانیه(اێس)


ڕوحانی: ئامادەین هەموو هاوكارییەك پێشكەش بە بەغدا بكەین – تۆڕی میدیایی خەڵک\n2020/05/20 - 10:06 PM\nسەرۆك كۆماری ئێران ڕایدەگەیەنێت: پەیوەندییەكانمان لەگەڵ بەغدا بەهێز و پتەوە.\nحەسەن ڕوحانی سەرۆك كۆماری ئێران لە كۆبوونەوەیەكیدا لەگەڵ ئەنجومەنی وەزیرانی وڵاتەكەی تیشكی خستەسەر پەیوەندییەكانی نێوان تاران و بەغدا و ئەو پەیوەندییانەی بە بەهێز و پتەو وەسفكرد.\nحەسەن ڕوحانی ئەوەشیخستەڕوو: لە ڕابردوودا عیراق بە قۆناغێكی سەختدا تێپەڕیوە بەهۆی ئاڵۆزییەكانی نێوان لایەنە سیاسییەكان لەبارەی پرسی پێكهێنانی حكومەتەوە، بەڵام ئێستا و دوای پێكهێنانی حكومەتی نوێی عیراق هیواخوازن سەقامگیری بۆ عیراق بگەڕێتەوە.\nسەرۆك كۆماری ئێران دووپاتیشیكردەوە: لە پێناو بەدیهێنانی سەقامگیری لەعیراقدا ئامادەن هەموو هاوكارییەك پێشكەش بە بەغدا بكەن.


دکتۆر عەبادی پێشوازی لە وەزیری کارەبا دکات و تاوتوێی دۆخی وزە و نەهێشتنی لەمپەرەکانی بەرام\nدکتۆر عەبادی پێشوازی لە وەزیری کارەبا دکات و تاوتوێی دۆخی وزە و نەهێشتنی لەمپەرەکانی بەرامبەر پێدانی کارەبا بە هاوڵاتیان دەکەن لەگەڵ دەستپێکردنی وەرزی هاویندا\n2021.04.29 - 00:51 50 like 0\nسەرکردەی هاوپەیمانی نەسڕ دکتۆر حەیدەر عەبادی، ئەمڕۆ چوارشەممە لە نووسینگەکەی خۆیدا پێشوازیکرد لە وەزیری کارەبا بەڕێز ماجید مەهدی حەنتوش.\nلەدیدارەکەدا تاوتوێی دۆخی کارەبا کرا لە وڵاتەکەدا و گرنگی هەوڵدانی زیاتر لەپێناو زیادکردنی پێدانی کارەبا بە هاوڵاتیان لەگەڵ هاتنی وەرزی هاویندا و گرنگی تەواوکردنی ئەو پڕۆژانەی کە سیستەمی کارەبای نیشتیمانی بەهێز دەکات.\nوعەبادی جەختیکردەوە لەسەر گرنگی دابینکردنی هەموو ئیمکانەکان و نەهێشتنی رێکارە بیرۆکراسییەکان و لەمپەرەکان لە بەرامبەر خزمەتکردنی هاوڵاتیاندا و دابینکردنی کارەبا بۆیان.


یەكەم هەنگاو لە فینلەندا بریتی بوو لە ڕزگاركردنی فێربوون و پەروەردە لە میكرۆبەكان | دەزگاى زارى کرمانجى\nلەدیمانەێكی تایبەتی هەفتەنامەی زاری كرمانجیدا،بێریڤان محمود عەزیز بەگ ،كە پێشەكەی وەرگێری زمانی فینلەندی كوردی عەرەبیە،لە ساڵی 1997 لە وڵاتی فینلەندا جێگیر بووە ،قۆناغی ناوەندی لە ساڵی 2000 تەواو كرد و دوواتر پەیمانگای وەرگێڕی تەواو كردووە نزیكەی 17 ساڵە كاری وەرگێڕی دەكات ئێستاش لە بەشی ڕەسم هەندەسە ئەخوێنێت و ئەندامی سەندیكای مافی مرۆڤە وكاری خۆبەخشیشی كردووە بۆیارمەتی دانی پەنابەران بۆزاری كرمانجی ،باسی سیستەمی خوێندنی وڵاتی فینلەندامان بۆدەكات ئەو وڵاتەی لە پێش هەموو وڵاتانی دونیایە لەرووی پەروەردەو فێركردنەوە ، چی وایكردووە ئەم وڵاتە ئاوا پێش بكەوێت؟سیستەمی خوێندنیان چۆنە ؟ قوتابی خێزان و قوتابخانە چۆن ڕەفتار دەكەن ؟ بۆچی گەیشتونەتە لووتكە لەبوراری سیستەمی پەروەردە بۆئەوەڵامی ئەو پرسیارنەو زیاتر بێریڤان مەحموود بەم جۆرە بۆزاری كرمانجی دەدوێت.\n*ئەوهۆكارانە چین كەوای لە سیستەمی پەروەردەی فینلەندا كردووە لە ریزی پێشەوە بێت لە جیهاندا؟\nچەند هۆكارێكی تایبەت هەن وایانكردوە كە وڵاتی فینلەندا لەرووی سیستەمی خوێندنەوە ئاوا لەجیهان ناو دەربكات و لەریزی پێشەوە بێت لەوانە :\nیەكەم: نەبوونی تاقیكردنەوەی یەكشێوە بۆ هەمووان، بەڵكو هەركەسەو بە پێی ئاست و تواناكانی خۆی بەشداردەبێت.\nدووەم: لێپێچینەوە لە لە مامۆستاكان،داواكراو نییە، چونكە بە مەرج و پێداویستی زۆر گران مامۆستا لە شوێنی بەرپرسیارێتیدا دائەنرێت.\nسێیەم:رێسای هاوكاریكردن نەك پێشبركێكردن لە نێوان فێرخوازەكاندا.\nچوارەم:بە پلەی یەكەم گرنگی بە شتە بنەڕەتییەكان ئەدرێت.\nپێنجەم:چونە خوێندنگا لە تەمەنێكی درەنگتر.\nشەشەم:بژاردەی پیشەیی جۆراوجۆر ئەخرێتە بەردەمی دەرچووی زانكۆ.\nحەوتەم: ماوەی فێرخواز لە ناو خوێندنگادا تاقت پروكێن نییە.\nهەشتەم: فێركردن و رێنمایی هەماهەنگ و بەردەوام لە لایەن هەمان مامۆستاوە (مامۆستای پۆل)\nنۆیەم:هەبوونی كەشێكی ئارام ودڵ ئاسوودە.\nدەیەم:ئەركی ماڵەوە كەمترە بەڵام كاری دەرەوەی خوێندنگا داواكراوە.\n*كەمكردنەوەی وەرزی خوێندن و كاتژمێرەكانی حەفتانەی خوێندن، نەهێشتنی تاقیكردنەوەكانی بەكالوری، یان وەزاریی، ڕزگاركردنی منداڵ لە ئەركەكانی ماڵ و خوێندنە تایبەتەكان بە واتای چی دێت؟\nباوكی ڕۆحی فێربوونی فنلندیی: دكتۆر «باسی ساڵبرگ»ە.\nدكتۆر (باسی ساڵبرگ) یەكەم كەسی دەستپێشخەرە بە فێربوون و پەروەردەی نوێ، لە كتێبەكەیدا بەناوی (Finnis Lessons) ڕەهەندێكی فێربوون و پەروەردەی نوێی دۆزیەوە، كە لە پێش ئەمدا هیچ كەس بیری لێ نەكردۆتەوە. هەندێك لە دەوڵەتانی دنیا سوودیان لە بیرۆكەكانی وەرگرت، لە پەرلەمانەكانیاندا گفتوگۆی لەسەر كرا، وەك دەوڵەتانی ئسكۆتلندا و ئنگلتەرا و ئوسترالیا و نیوزیلندا، هەندێك لە حكومەتەكانیش بەمەوە نەوەستان، بەڵكو یەكسەر داواین لە ئیدارەی فێرگەكانیان كرد كە هەرچی لە توانایاندایە ئەم بیركردنەوە نوێیانەی فێربوون و پەروەردە جێبەجێ بكەن،بیرۆكەی سەرەكی ئەم زانایە، بزووتنەوەیەكی چاكسازییە لە هەموو ئەو گەندەڵی و خراپیانەی لە پەروەردە نەریتیەكەدا هەیە.\nئامانجی فێربوون چییە؟\nپێویستە هەمیشە ئەوەمان لە بیر بێت، كە ئامانجی فێربوون بریتیە لە:\nیەكەم ئابوورییەكی باش.\nدووەم پاراستن و پارێزگارییكردن لە كولتووری پێشكەوتووی دیموكراسیانە.\nیەكەم هەنگاو لە فێربوون و پەروەردەی فینلندا دا بریتی بوو، لە ڕزگاركردنی فێربوون و پەروەردە لە “میكرۆبەكان”. دكتۆر ساڵبرگ هەموو گەندەڵی و خراپی پەروەردەی نەریتیی ناونا میكرۆبەكان.\nدكتۆر ساڵبرگ گرنگیەكی زۆری دا بە بزووتنەوەی گەندەڵی و خراپیەكانی فێربوون و پەروەردە، كە بە ناوی چاكسازییەوە دەگوزەرێت، ئەمەشی لە كتێبەكانی و وانەكانیدا بە ناوی لە ناوبردنی میكرۆبەكان كورت و پوخت كردەوە، (میكرۆب) بە واتای ئەو دەردە كوشندەیە دێت كە تووشی فێربوون و پەروەردە بووە و هەموو فێرگەكانی جیهانی گرتۆتەوە.\n*كەوابێت سیستەمی وڵاتی فینلەندا بەتەواوەتی پاككراوەتەوە لەو میكرۆبانەی دكتۆر ساڵبرگ باسی دەكات؟\nبەڵێ بە گوێرەی زانیاریەكان، سیستمی فێربوون و پەروەردە %99 لە سەدا نەوەت و نۆی پاكراوەتەوە لە میكرۆبەكان.\n* سیستەمی پەروەردەی فینلەندا لە سەر ڕێنماییەكانی دكتۆر ساڵبرگ چ كارێكیان جێ بەجێكرد؟\nئەو كارانەی پێی هەستان بریتی بوون لە چڕكردنەوەی بابەتەكان، زۆری تاقیكردنەوەكان، درێژكردنەوەی كاتژمێرەكانی دەوام، پێدانی ئەركی ماڵ و ئامادەكردنی دوای تەواوبوونی دەوامی فێرگە، هەروەها پێدانی وانەی تایبەت ئەویش وەك ئەركی ماڵ.\nدكتۆر ساڵبرگ جەخت دەكاتەوە لەسەر ئەوەی ئەمانە هەموویان میكرۆبن و دەبنە هۆكاری كوشتنی تواناكانی فێربوون و پەروەردە و دەبن بە قورساییەكی زۆر لە سەر منداڵ، چونكە پراكتیكەكردنێكی ئەمانە نا پەروەردەییە و هیچ سوودێكی نییە جگە لە مامۆستا و منداڵ ماندووكردن.\nپێویستە ئەوەمان لە بیر بێت، كە ئامانجەكانی فێربوون: یەكەمیان گەشەپێدان و پێكهێنانی ئابوورییەكی باشە، دووەمیان پاراستنی كولتوری دیموكراسیانە و مرۆڤییانە، سێەمیش لە بیرمان نەچێت، كە ئەمانە بە میتۆدە میكرۆباوییەكە بەدی ناهێنرێن.\n*بەراورد بە ئەمەریكا، فینلەندا باشترین و گەشەسەندووترین سیستەمی فێربوون و پەروەردەیی هەیە؟\nئۆباما، لە ماوەی سەرۆكایەتیەكەیدا، ڕێگەیەیەكی ستراتیژیی لە فێربوون و پەروەردەدا گرتەبەر و ناوی نا(كێبڕكێ بەرەو لوتكە) پەیمانی دا بە ڕابوون و گەشەی فێربوون لە ئەمەریكادا لە ڕێگەی لێپرسینەوەیەكی ورد، پێوانەیەكی وردی هەڵسەنگاندن بۆ مامۆستاكان، هەروەها كۆمەڵێك شتی لەم بابەتانە بۆ بەدیهێنانی خواستەكەی.\nكەچی فیلمە دۆكۆمێناریەكە Waiting for Superman» دوای چەندین ساڵ لە جێبەجێكردنی ئەو ستراتیژیەتە دەریخست، كە ڕێژەی سەرنەكەوتنی فێرخوازەكان و داخستنی فێرگەكان و دەستبەرداربوون لە مامۆساكانی لێ كەوتەوە. ناچار ڕایانگەیاند پلانەكەیان سەركەوتوو نەبوو.\nدكتۆر (ساڵبرگ) دەڵێت" شكست و سەرنەكەوتن لە هەرچ دەوڵەتێكدا فشار بخەنە سەر منداڵ و فێرخواز و مامۆستا چاوەڕوانكراوە، هیچ دەوڵەتێك نییە ئەم میتۆدە میكرۆباوییەی بەكار هێنابێت توانیبێتی چاكسازی بكات و سەركەوتن بە دەست بێنێت.\n*سیستەمە ڕق و تووندەكان چیمان بۆبەرهەم دێنن؟\nسیستەمە ڕەق و تووندەكان، بەرپەرچدانەوەی كار و ڕووداوە مێژوییە كۆن و ڕەق و تووندەكانە، كە لە دێر زەمانەوە بەسەرچوون و نەماون، وەك شۆرشی پیشەسازیی و جەنگی ساردی درێژخایانەی نێوان بلۆكی سۆسیالیستیی و سەرمایەداریی، لەگەڵ ئەوەی ئەم ڕەقی و تووندووتیژیانە بەسەرچوون، كێشەی گەورە ئەوەیە لەم ڕۆدا و لە ناخی خۆماندا بە هەمان شێوەی كۆن مامەڵەیان لەگەڵدا بكەین، وەك چۆن دەوڵەتەكان لە كاتی خۆیدا و لە پێناوی ململانێكانیاندا مامەڵەیان لەگەڵدا كردوون.\n*سیستەمی وڵاتی فینلەندا بۆهەموو كەسێك ئاسانە؟\nپارادۆكسیەكانی فێربوون و پەروەردەی فینلندیی كە ڕەنگە خەڵكی دەرەوەی سنوری جوگرافیای فینلندا لەسەری ڕانەهاتبێتن، بەڵام پێویستە ئەوە بزانین كە گەلی فینلندیی بە تەواوەتی لەسەری ڕاهاتوون، ئەمەش وای لێكردوون زیاتر لە گەلانی دیكە پێشكەوتووتر بن لە ڕووی فێربوون و پەروەردەوە، ئەویش ئەو پرنیسپی فێربوون و پەروەردەیەیە، كە دەڵێت" خوێندنی كەمتر ، فێربوونی زیاتر، واتا بە خوێندنی كەمتر فێربوونی زیاتری لێ دەكەوێتەوە، نەك وەك باوە، خوێندنی زۆر فێربوونی زیاتر خوێندنی زیاتری لێ دەكەوێتەوە،تا ئێستا ئەوە نەسەلمێنراوە، كە خوێندنی زیاتر و زیادكردنی كاتی خوێندن، سەركەوتنی زیاتری لێ بەرهەم دێت.


چه‌ند راستییه‌ك له‌سه‌ر فرمێسك – پەڕە 3 – Knwe.org\nسەرەکی » زانست » چه‌ند راستییه‌ك له‌سه‌ر فرمێسكپەڕە 3\nچه‌ند راستییه‌ك له‌سه‌ر فرمێسك\nبه‌پێی هه‌ندێك توێژینه‌وه فرمێسكه‌كان نهێنی خۆیان هه‌یه و زۆر له‌زاناكانیش له مشتومڕدان سه‌باره‌ت به‌وه‌ی ته‌نها مرۆڤه‌كانن كه فرمێسك هه‌ڵده‌ڕێژن یان ئاژه‌ڵانیش هه‌مان شتیان هه‌یه؟\nتوێژینه‌وه‌كان له‌سه‌ر فرمێسك ڕۆژ به‌ڕۆژ قوڵتر ده‌بێته‌وه و له نێوان هۆكاره‌كانی فرمێسك ڕشتنی مرۆڤ و پرسیار له‌باره‌ی ئه‌وه‌ی داخۆ هه‌ر مرۆڤه‌كان فرمێسكیان هه‌یه یان ئاژه‌ڵ و زینده‌وه‌ره‌كانی دیكه‌ش؟ چه‌ندین توێژینه‌وه كراون و تا ئێستاش به‌رده‌وامن.\nئه‌وه‌ی تا ئێستا زانراوه ئه‌وه‌یه كه مرۆڤ له‌كاتی خه‌مێكی قوڵ و كاره‌ساته‌كاندا ده‌گری و له‌كاتی خۆشیشدا هه‌ر ده‌گری ، ئه‌مه‌ش وایكردووه كه فرمێسكی مرۆڤ به پێی دۆخه‌كه له شێوه و پێكهاته‌یدا جیاواز بێت، لێره‌شدا پرسیاری گه‌وره ئه‌وه‌یه فرمێسك له‌چی پێكدێت و جۆره‌كانی كامانه‌ن؟\nفرمێسك له چی پێكدێت؟\nپێكهاته‌ی سه‌ره‌كی فرمێسك ئاوه، دوای ئه‌وه‌ش هه‌ندێك پرۆتین و ئه‌نزیم و ئه‌و ماددانه‌ی كه نایترۆجینیان تێدایه، (9%)ی فرمێسك خوێیه هه‌ر بۆیه فرمێسك تامی سوێره، لێره‌شه‌وه ئه‌و پێكهاته‌یه به پێی هۆی گریانه‌كه ده‌گۆردرێت. فرمێسكی شادی سوێر نییه به‌ڵام فرمێسكی خه‌م و په‌ژاره سوێره\nله‌شی مرۆڤ ته‌نها له‌كاتی گریاندا فرمێسك به‌رهه‌م ناهێنێت، به‌ڵكو به هه‌میشه‌یی فرمێسك هه‌یه ئه‌گه‌رنا، چاو تووشیی ووشكبونه‌وه‌یه‌كی مه‌ترسیدار ده‌بوو، زۆر جار هه‌وای ناو ژوور زۆر وشكه، هه‌ر بۆیه چاو جۆره ئاوێك ده‌رده‌دات بۆ ئه‌وه‌ی به ته‌ڕی و شێداری بمێنێته‌وه و زیانی به‌رنه‌كه‌وێت، هه‌روه‌ها له كاتێكدا شتێك ده‌كه‌وێته چاوی كه‌سێكه‌وه چاو خێرا فرمێسك ده‌رده‌دات بۆ ئه‌وه‌ی ئه‌و ته‌نه نامۆیه له چاو دوورخاته‌وه.، ده‌بێ ئه‌وه‌ش بزانرێت كه چاو چه‌ندین ده‌ردراوی هه‌یه وه‌ك له‌ناوبه‌ری میكرۆب و ڤایرۆسه‌كانن.\nفرمێسكی پیاز و فرمێسكی سۆز\nفرمێسكی پیاز ئه‌وه‌یه كه زۆر كه‌س له‌كاتی پیاز جنیندا فرمێسكێكی زۆر له چاویان دێته خواره‌وه، ئه‌مه‌ش به هۆی ئه‌وه‌وه‌یه كه پیاز له‌دوای له‌تكردنی جۆره ئه‌نزیمێك ده‌رده‌دات كه پێكهاته‌ی ترشی ئه‌مینی گۆگردی تێدایه ئه‌وه‌ش هۆكاره بۆ ئه‌وه‌ی چاوی مرۆڤ فرمێسكی لێبێته خواره‌وه، زۆر كه‌سیش ده‌ڵێن « ئه‌كته‌ره‌كانی سینه‌ما و ته‌له‌فزیۆن به‌ر له تۆماركردنی دیمه‌نێكی سۆزداریی یان خه‌ماوی پیازیان بۆ له‌ت ده‌كرێت تا چاویان فرمێسكی لێبێته خواره‌وه» ، به‌ڵام ئه‌مه زۆر جار وانییه و هه‌ندێك ئه‌كته‌ر توانای ئه‌وه‌یان هه‌یه له‌و كاته‌دا به ڕاستی بگرین ، هه‌ر سه‌باره‌ت به فرمێسك له كاتی قاشكردن و جنینی پیازدا زۆر كه‌س ده‌مامك به‌كار ده‌هێنن و زۆر كه‌سی تریش پیازه‌كه له ئاو هه‌ڵده‌كێشن و دواتر قاشی ده‌كه‌ن یان ده‌یجنن ، یان له به‌ر پانكه و فێنككه‌ره‌وه ئه‌و كاره ده‌كه‌ن و زۆر ڕێگای دیكه‌ش هه‌یه كه به‌كارده‌هێنرێت بۆ نه‌هێشتنی بۆنی تونی پیاز له‌كاتی ووردكردن و پاككردنیدا، به‌ڵام فرمێسكی خه‌مباریی یان ئه‌و فرمێسكه‌ی له كاتی هه‌ڵچوونێكی سۆزداریدا له چاو دێته خواره‌وه به‌هۆی ده‌ردانی ئه‌نزیمێكه‌وه‌یه كه سه‌رچاوه‌كه‌ی مێشێكی مرۆڤه و له‌لایه‌ن كۆئه‌ندامی ده‌ماریی ناویسته‌وه په‌یامه‌كه‌ی ئاراسته‌ی چاو ده‌كرێت، ئه‌مه‌یان ناتوانرێ كۆنتڕۆڵبكرێت و كه‌س به‌سه‌ریدا زاڵ بێت ، هه‌روه‌ها سۆزی زۆر ئه‌و به‌شه‌ی كۆئه‌ندامی ده‌مار چالاك ده‌كات و ئه‌ویش لای خۆیه‌وه ئه‌و ناوچه‌یه چالاك ده‌كاته‌وه كه فرمێسك به‌رهه‌م ده‌هێنێت له چاودا.\nكێ درێژترین گریانی هه‌یه ؟\nبه‌پێی چه‌ند توێژینه‌وه‌یه‌ك كه له په‌مانگای ئه‌ڵمانیا بۆ نه‌خۆشییه‌كانی چاو كراوه ، فرمێسك ڕشتنی ژنان نزیكه‌ی شه‌شه خوله‌ك ده‌خایه‌نێت ، به‌ڵام پیاو دوو بۆ چوار خوله‌ك ده‌خایه‌نێت.\nبه‌پێی ئه‌و توێژینه‌وانه‌ی كراوه، هه‌میشه پرسیاره‌كه ئه‌وه بووه ئایا ئاژه‌ڵانیش هه‌ستیان وه‌ك مرۆڤه؟ ئایا ئه‌وانیش وه‌ك ئێمه ده‌گرین و فرمێسك ده‌ڕێژن، زۆر له توێژه‌ره‌وان وه‌ڵامی ئه‌م پرسیاره به به‌ڵی ده‌ده‌نه‌وه و ئاشكرایده‌كه‌ن جگه له‌وه‌ی به‌شێكی زۆری ئاژه‌ڵه‌كان سۆزدارن و زۆریشیان وه‌ك مرۆڤ ده‌توانن فرمێسك هه‌ڵڕێژن بۆ ئه‌وه‌ش فیل ده‌كه‌نه نمونه كه له كاتی له‌ده‌ستدان و مردار بوونه‌وه‌ی یه‌كێك له ڕه‌وه‌كه‌یان فرمێسك ده‌ڕێژن.\nفرمێسكی تیمساح چییه؟\nله‌به‌ر ئه‌وه‌ی تیمساح پێلووی سێیه‌می هه‌یه و زۆر پاشماوه‌ی تێدا ده‌مێنێته‌وه، بۆیه كاتێك ئه‌و ده‌ردراوانه زۆر كۆده‌بنه‌وه به‌هۆی فرمێسكه‌وه ئه‌و ده‌ردراوانه له چاوی تیمساحه‌كه دێنه ده‌ره‌وه، هه‌ر بۆیه ئه‌مه زۆر جار بۆ ئه‌و مرۆڤانه‌ش به كاردێت كه خۆیان دڵره‌ق و دڕنده‌ن و دورن له‌به‌زه‌یی كاتێك له دۆخێكدا ببینرێت كه ده‌گری پێی ده‌وترێت « فڵان فرمێسكی تیمساح هه‌ڵده‌ڕێژێت».


کۆمه‌ڵێـک مه‌لای ئێرانی ناڕه‌زایی خۆیان به‌رامبه‌ر ئه‌نجامی هه‌ڵـبژاردنه‌کانی وڵاته‌که‌یان ده‌رده‌بڕن\nی مانگی حه‌وت ٠٥, ٢٠٠٩\nگرووپـێـک له مه‌لا سه‌ره‌کیـیه‌کانی ئێران له‌سه‌ر ئه‌نجامی هه‌ڵـبژاردنی ناکۆکی له‌سه‌ری وڵاته‌که‌دا ڕه‌خنه‌یان گرتووه.\nله به‌یانـنامه‌یه‌کدا که له ڕۆژی یه‌کشه‌ممه بڵاوبۆته‌وه، مه‌لاکانی ڕێـکخراوه‌یی لێـکۆڵه‌ره‌وان و مامۆسـتایانی قوم وتوویانه ئه‌نجومه‌نی نیگه‌هبان که چاودێری فه‌رمی هه‌ڵـبژاردنه‌کانی ئێرانه له لێـکۆڵینه‌وه‌ی داخوازیـیـه‌یکانی ئۆپـۆزیسـیۆن که له ده‌نگدانه‌کاندا سـاخته‌کاری کراوه سه‌رکه‌وتوو نه‌بووه.\nگرووپی سه‌ر به ڕیفۆرم پـرسـیاری کردووه ئاخۆ په‌سه‌ندکردنی ئه‌نجومه‌ن به‌سه بۆ ڕه‌واکردنی ده‌نگدانه‌کان. له هه‌فته‌ی ڕابردوو 12 ئه‌ندامانی ئه‌نجومه‌ن په‌سه‌ندی سه‌رله‌نوێ هه‌ڵـبژاردنه‌وه‌ی سه‌رۆک ئه‌حمه‌دی‌نه‌ژادیان کردبوو.\nکاندیدی سه‌رۆکایه‌تی دۆڕاو میر حسێن موسه‌وی ڕخنه‌ی له‌سه‌ر ئه‌نجامه‌که‌ی کردووه. له ڕاپـۆرتێـکی 24 لاپه‌ڕه‌یـیدا که له ڕۆژی شه‌ممه له‌سه‌ر ماڵپه‌ڕه‌که‌ی بڵاوبۆته‌وه موسه‌وی تاوانبارانی لایه‌نگرانی ئه‌حمه‌دی‌نه‌ژاد ده‌کات به دانی پـولی کاش به ده‌نگده‌ران پـێش هه‌ڵـبژاردنه‌کانی 12 ی مانگی شه‌ش.\nڕاپـۆرته‌که هه‌روه‌ها ده‌ڵێت کاربه‌ده‌سـتانی باڵای ئه‌نجومه‌نی نیگه‌هبان و وه‌زاره‌تی ناوخۆ که له ژماردنی ده‌نگه‌کان به‌رپـرسن پـشـتیوانی ئه‌حمه‌دی نه‌ژادیان کردووه.


شەهیدبوونی 26 خۆپیشاندەر لە ڕۆژهەڵاتی کوردستان\n"١٤٧ی دیکەش برینداربوون"\nهەنگاو: تا ئێستا ٢٦ خۆپێشاندەر لە ڕۆژهەڵاتی کوردستان شەهیدبوون\nڕێکخراوی هەنگاو بۆ مافەکانی مرۆڤ بڵاویکردەوە، بەهۆی خۆپیشاندان و ناڕەزایەتییەکانی ڕۆژهەڵاتی کوردستانەوە تا ئێستا ٢٦ کەس شەهیدبوون و ١٤٧ کەسی دیکەش برینداربوون.\nڕێکخراوەکە ئاماژەی بەوەکردووە، لە یەکەم ڕۆژی خۆپیشاندانەکان لەسەر گرانبوونی نرخی بەنزین، لە شاری جوانڕۆ ١٤ کەس شەهیدبوون و ٥٢ی دیکەش برینداربوو، لە شاری مەریوانیش شەش کەس شەهیدبوون و ٥٠ی دیکەش برینداربوون.\nهەروەها لە شاری سنەش، یەک کەس شەهیدبووە و ٢٥ی دیکەش برینداربوو، لە شاری کرماشانیش پێنج شەهید و ٢٠ بریندار هەیە.\nماوەی سێ ڕۆژە بەهۆی بەرزبوونەوەی نرخی بەنزینەوە لە زۆربەی شارەکانی ڕۆژهەڵاتی کوردستان و پارێزگا گەورەکانی دیکەی ئێران خۆپیشاندانی فراوان بەڕێوەدەچێت.\nسەرباری هەڕەشەکانی دەسەڵاتدارانی ئێران بۆ سەرکوتکردنی خۆپیشاندانەکان، بەڵام هێشتا خۆپیشاندان درێژەی هەیە و حکومەت و هێزە ئەمنییەکان لە سەرانسەری ئێران ڕێوشوێنی توندوتۆڵیان گرتووەتەوە بۆ ئەوەی هەرچی زووە کۆتایی بە خۆپیشاندانەکان بهێنرێت.\nمیوانی سه‌رهێڵ: 545\nکۆی سه‌ردان: 20238206


وەزارتی بەرگریی ئەمەریکا وڵامی تورکیا دەداتەوه\n2018-01-18 [06:16 AM]\nوەزارەتی بەرگریی ئەمەریکا(پێنتاگۆن)، رایگەیاندووه، ھێزی ئاسایشی سنور" کە لەپلانیدایە لە ھێزەکانی سووریای دیموکرات پێکیبھێنێت، سوپایەکی نوێ یان ھێزێکی تەقلیدیی پاسەوانی سنوور نییە.\nگوتەبێژی پێنتاگۆن ئێریک پاھۆن، لەڕاگەیەنراوێکی نووسراودا کە وێنەیەکی بۆ ئانادۆڵو ناردووە، دەڵێت: "ئەمریکا بەردەوامە لە مەشقکردن بە ھێزە خۆجێیەکان لە سووریا. مەشقەکان، لەپێناو دەستەبەرکردنی ئاسایشی زیاتر بۆ گەڕانەوەی ئاوارەکانی سووریا بۆ ماڵەکانیان کە دووچاری زیانی زۆر و رووخان بوونەتەوە، داڕێژراوە. ھەروەھا ئەمە پێویستە بۆ رێگریکردن لە سەرھەڵدانەوەی داعش لەو شوێنە ئازادکراوانەی کە دەسەڵاتی بەڕێوەبردنیان تێدا نییە. ئەمە سوپایەکی نوێ یان ھێزێکی تەقلیدیی پاسەوانی سنوور نییە".\nپاھۆن ئاماژەی بەوە داوە، ئەو ھێزە و مەشقەکانیان لەچوارچێوەی ئامانجەکانی بەرەنگاربوونەوەی داعشدان و ھێزە مەشقپێکراوەکان، کارەکانی سەقامگیری ئاسانتر دەکەن و ھەلومەرجێک دەڕەخسێنن کە ھاوکاردەبێت بۆ قۆناغی دانوستانەکانی جنێڤ.\nپاھۆن ئاماژەی بەوە کرد کە لە سووریادا ئۆپەراسیۆنەکانی دژ بە داعش تەواونەبوون و، گوتی: "ئەو ھێزە ئەمنییانە تیشکدەخەنە سەر بەرگرتن لە ھەڵاتنی چەکدارانی داعش لە سووریاوە و، دەستەبەری ئاسایشی ناوخۆیی ئەو ناوچانەی رزگارکراون. ئەو ھێزانە خەڵکە ناوخۆییەکە دەپارێزن و، لە کاتێکدا چاوەڕوان دەکرێت شەڕی ناوخۆی سووریا لە جنێڤ بۆ ماوەیەکی درێژ چارەسەر بکرێت ئەو ھێزانە بەر بە ھێرشی نوێی داعش دەگرتن بۆ سەر ئەمریکا، ھاوپەیمانان و ھاوبەشانی".\nپاھۆن باسی لەوە کرد کە ھەست بە نیگەرانییەکانی تورکیا دەکەن لەبارەی ئاسایشەوە و، گوتی: "نیگەرانییە ئەمنییەکانی تورکیا شەرعین. سەبارەت بە ھەوڵەکانمان لە سووریا بۆ شکستپێھێنانی داعش لەگەڵ تورکیادا تەواو شەفاف دەبین و، لە ھەوڵەکانی بەرەنگاربوونەوەی تیرۆردا لە پاڵ ھاوپەیمانانمان لە ناتۆ دەبین".\nپێشتر گوتەبێژی ھاوپەیمانیی نێودەوڵەتی دژی داعش، رایان دیڵن رایگەیاندبوو: ''ھاوپەیمان بەمەبەستی دامەزراندنی ھێزی ئاسایشی سنووری سووریا لەگەڵ ھەسەدە کاردەکات''.\nرایان دیڵن ئاماژەی بەوەکردبوو تا ئێستا ٢٣٠ کەس مەشقیان پێکراوە و ژمارەی ھێزەکە دەگاتە ٣٠ ھەزار کەس.\nدیڵن جەختی لەوە کردبوویەوە ئەو کەسانەی لە ھێزەکەدا بەشداردەبن، لەنزیک ئەو شوێنانەی لێی نیشتەجێن ئەرکیان پێ دەسپێردرێت و رایگەیاند: ''پێکھاتەی ئەتنیی ھێزەکە بەپێی شوێنی ئەرکەکانیان دەگۆڕێت. لە باکووری سووریا زۆرتر کوردەکان ئەرکیان دەدرێتێ و بەدرێژایی دۆڵی فورات و بەرەو باشوور زیاتر عەرەبەکان لە ھێزەکەدا وەردەگیرێن''.\nگوتەبێژی ھاوپەیمانیی نێودەوڵەتی دژی داعش تیشکی خستبوویە سەر ئەوەی ١٥ ھەزار کەس لەو سوپا ٣٠ھەزار کەسییە لەبەر ئەوەی بەرەنگاربوونەوەی داعش بەرەو کۆتایی دەچێت، لە ئەندامانی ھەسەدە دەبن.\nرایان دیڵن جەختی لەوە کردبوویەوە پرۆسەی مەشق پێکردن و وەرگرتنی ئەو ١٥ھەزارەی دیکەیان دەستیپێکردووە و ئاماژەی بەوەکرد هەسەده ھێشتا لە نزیک دەیرئەزور بەرەنگاری داعش دەبێتەوە.


بۆ جەنابی سەرۆك ماكرۆن\n21/11/1976 رۆژی لە سێدارەدانی شەهیدان شیهاب و جەعفەر و ئەنوەرە. ئەو رۆژە، لای فاشیەكان، بۆ تۆقاندنی گەلەكەمان بوو.. بەڵام كورد، كوردانە وەڵامی فاشیەكانیان دایەوە. ناشتنەكەی شیهاب و جەعفەر لە سلێمانی و كۆیە، لە فاشیەكانی گەیاند، كە هەموو كورد بەم تاوانە بریندارە. بەداخەوە ئەوكاتە، لە كەركوك هەوڵیشمان دا، كارێك بۆ ئەنوەریش بكرێ.. نەكرا. ئەم چیرۆكەش هەڵدەگرم بۆ كاتی گونجاو!\n1-شەهیدكردنی شیهاب و هاوڕێكانی 2- شەهیدكردنی ئارام 3-كارەساتی هەكاری و شەهیدكردنی عەلی عەسكەری و د. خالید و شێخ حسێن و رەئووف بەگ و هاوڕێكانیان.\nلەكاتی هاتنەوەی تەرمەكەی شیهاب دا، شەو هاوڕێیانی كۆمەڵە بەدیاریەوە بوین. شەهید یاسینە رەش و مەفرەزە نهێنیەكەی ناو سلێمانی، ئەركی ئەشك گرتنەكەیان بەسێ دەمانچە و نارنجۆكێكەوە، گرتە ئەستۆ. شەوێكی شوم بوو.. هەر ئەو شەوە، شۆڕشگێڕ و هەلپەرست دەركەوتن. شۆڕشگێڕەكان بەڵێنیاندا تۆڵەی شیهاب و هاوڕێكانی بكەنەوە. هەلپەرستەكانیش لەسەر تەرمی شەهید شیهاب، لافیان لێدەدا.. دەریش كەوتن چەند درۆزنن!!\nدوای ئەوە بە بڕیاری شەهید ئارام، چوومە ناوچەكانی هەولێر. یەكەمین یادی شیهاب و هاوڕێكانی، لە گوندی سێگردكان سازمان كرد. مزگەوتەكەی گەورە بوو. خەڵكێكی زۆر هاتبون. بەندە قسەم كرد. شەهید سەعدی و شەهید سەید كەریم و سەید كاكەو قادر عەزیز، شەهیدان: فاروق، یاسین، ملازم جەمال، فەریق (كەركوك) شەهێن (پردێ)، عەلی ساڵح، ئەحمەد قەمبەر، ئەحمەد سماقە و كاوە مەخموری، نامیق تەقتەقی، شەهید عەلی ئاو ماڵا و ئاسۆی برای، نەبەز، هێزێكی (70) پێشمەرگەیی لـێ بوو. تیایدا، باسی كاریگەری شەهیدبونی ئەم پۆلەم بۆ كردن لە شۆڕشی نوێ دا. دوای ئەم یادە، هەر لە گوندەكە چەندین كەس هاتنە ریزی كۆمەڵە.\nدوەم یاد لە مزگەوتەكەی شێنێ (پێش هاتنە دەرەوەی هاوڕێكانی زیندان) سازمان دا. مام، رەسول مامەند، د. مەحمود و نەوشیروان ئامادە بوون.\nیادەكە، دلێری سەید مەجید بەڕێوەیبرد، بەندە وتاری كۆمەڵە و بابەتەكان و میوانەكانم پێشكەش كرد، ناو بەناو باسی چۆنیەتی دوا چركەساتی لە سێدارەدانی هاوڕێیانی شەهیدم دەكرد.. كە كاتێك چون بەرەو پیری سێدارە، چییان وتووە. ئامادەبوان سەرسام بوون. تەنانەت مام فەرمووی.. ئەم راستیانەم لەسەر شەهیدەكان نەدەزانی!\nئیدی.. ساڵانە، ئەم یادە زۆرتر لە ئیزگە ساز دەدرا. هەتا دوای راپەڕین. یادەكە شۆكمەندتر لای باخی گشتی سازدرا. مام جەلال وتارێكی گرنگی خوێندەوە. وتاری بنەماڵەكەیان سۆزانی شێخ شیهاب خوێندیەوە. بەندە بۆم نوسی.\nناوەندی مێژوو كتێبێكیان لەسەر دەكرد. ئەمەیان باشترین سەرچاوە بوو، لەسەر ئەم شەهیدانە. ناونیشان و پێشەكی كتێبەكە من نوسیم.\nكاتێك هاتینە سەر ئەوەی رۆژی شەهیدی یەكێتی دیاری بكرێ. لەبەر هەستیاری رۆژەكە و زۆری سەركردەكانی یەكێتی، مشتومڕ زۆر كرا.. بڕیارەكەش دوا دەخرا. دۆخی ناو یەكێتی ئەوكاتە وای لێهاتبوو، بەئاسانی رۆژی 21/11 نەتوانرا بكرێتە رۆژی شەهیدی یەكێتی.\nئەمە لەكاتێكدا.. لەدوای لە سێدارەدانی فەهدو هاوڕێكانی حیزبی شیوعی، مێژووی شەهیدانی عیراق و كوردستان، لە عیراقدا، رۆژی مێژوویی وای بەخۆیەوە نەدیبوو. لە كوردستانیشدا. مەگەر رۆژی شەهیدكردنی پێشەوای سەرۆك كۆمار و هاوڕێكانی.. هاوتای ئەم رۆژە بن.\nشیهاب و هاوڕێكانی.. شایستەی رۆژی شەهیدی یەكێتین، چونكە تائێستاش، سەرەڕای ناڕەزایی و رەخنەیەكی زۆر لەناو خەڵكدا، لە بەرامبەر دەسەڵات و یەكێتیش، ئەم شەهیدانە، لەناخی خەڵكدا.. رێزیان زیادی كردووە. چونكە ئامانجەكانیان هێشتا شایەنی درێژەپێدانی خەباتن


ڕاگەیاندنی ناوەندی سێکولار لە کوردستان سەبارەت بە ڕەشنوسی دەستوری هەرێمی کوردستان – ناوەندی سێکۆلار لە کوردستان\nHeadline, هەڵبژاردەیەک, هەواڵ Leave a comment 1,052 Views\n1.ئەو ماددەیەی کە دەڵێت “بنەماکانی شەریعەی ئیسلام سەرچاوەی سەرەکی یاسادانانەو نابێ یاسایەک دابندرێت ناکۆک بێت لەگەڵ حوکمە نەگۆڕەکانی ئیسلام” ناکۆکە لەگەڵ ئەو ماددەیەی کە دەڵێت “گەل سەرچاوەی دەسەڵاتە” چونکە لەوەی پێشەوە ئاین دەبێت بە سەرچاوەی یاسادان لەوەی دواتریش گەل دەبێت بە سەرچاوەی یاسادانان.\n2.کاتێک کە بنەماکانی شەریعەی ئیسلام دەکرێن بە سەرچاوەیەک بۆ یاسادانان ئەوە مانای ئەوەیە کە هەرچی فەقیهە موسڵمانەکان لە ماوەی ١٤٠٠ ساڵی ڕابردودا وەک فەتواو یاسا بەرهەمیانهێناوەو وەک یاسا دەریانکردوە دەبێت ببێت بە سەرچاوەی یاسادانان لە ئەمڕۆ و دواڕۆژی هەرێمدا. ئەمەش لەگەڵ سروشتی گەشەو گۆڕاوی کۆمەڵگەکان نەک یەکناگریتەوە بەڵکو دژایەتی دەکات.\n3.کاتێک کە بنەماکانی شەریعەی ئیسلام دەکرێن بە سەرچاوەیەک بۆ یاسادانان ئەوە مانای ئەوەیە کە هاوڵاتیان لەسەر بنەمای هاوڵاتیبوون مامەڵەیان لەگەڵدا ناکرێت بەڵکو لەسەر بنەمای موسڵمانبوون‌و ئێزیدیبوون‌و کرستیانیبوون‌و کاکەییبوون‌و شەبەکیبوون سوننیبوون‌و شیعیبوون مامەڵەیان لەگەڵدا دەکرێت. ئەمەش پێچەوانەی ئەو بنەما سەرەکییەی دەوڵەتی مەدەنییە کە پێداگری لەسەر یەکسانبوونی هاوڵاتیان لەبەرامبەر یاسادا دەکات.\n4.کاتێک کە بنەماکانی شەریعەی ئیسلام دەکرێن بە سەرچاوەیەک بۆ یاسادانان ئەوە نایەکسانی ژن‌و پیاوی لێدەکەوێتە چونکە ژنان بەپێی شەریعەتی ئیسلامی مافی یەکسانیان نە لە میرات نە لە شایەدی نە لە مارەبڕین‌و ژیانی خێزانی نییە. ئەمەش پێچەوانەی ناوەڕۆکی ماددەی بیست‌و بڕگەکانی پڕۆژە یاساکەی دەستورە کە پێداگری لەسەر ئەوە دەکەن کە “پیاو و ژن بەرامبەر بە یاسا وەک یەکن”، یان ئەوەی دەڵێت “حکومەت هەوڵدەدات هەموو کۆسپێک‌و ڕێگرییەک لە ڕێگای یەکسانیی لە ژیان‌و مافە شارستانی‌و سیاسی‌و کۆمەڵایەتی‌و ڕۆشنبیریی‌و ئابورییەکاندا لابەرێ”. لەڕاستیدا دانانی شەریعەتی ئیسلام وەک سەرچاوەیەکی یاسادانان راست پێچەوانەی ئەم ماددەیەیەو دەبێتە کۆسپێک لەپێش گەیشتنی ژنان بە مافەکانیان لە هەموو ئەو بوارانەی کە ماددەکەی ئاماژەیپێکردون.\n5.بەپێی ئەو خاڵانەی سەرەوە دانانی شەریعەتی ئیسلام بەسەرچاوەیەکی سەرەکی یاسادانان پێچەوانە ودژ بە مافە جیهانیەکانی مرۆڤە و پوچەڵ کردنەوە و پێشێلکردنی ئەو مافانەی مرۆڤە کە ئەم دەستورە دانی پێداناوە.\n1.هەرێم، وڵات یان دەسەڵات پێویست ناکات کە شوناسی هەبێت چونکە هیچ کۆمەڵگەیەک لە یەک گروپی نەتەوەیی، ئاینیی، کەلتوریی پێکنەهاتووە. دانان بە هەر شوناسێک بۆ هەرێم مانای سەپاندنی شوناسێکی دیاریکراوە بەسەر ئەو گروپانەی کە شوناسەکە نایانگرێتەوە یان قەبوڵیان نییە.\n2.دەوڵەت چوارچێوەیەکی یاسایی‌و دەزگاییە کە پەیوەندیی نێوان ئەو شوناسە جیاوازانە لە ڕووی یاساییەوەو بەپێی ماف‌و بەرپرسیاریەتی یەکسان ڕێکدەخات نەک دەزگایەکی خاوەن شوناس.\n3.شوناسی کۆمەڵگەکان نەگۆڕ نین چونکە وەک سروشتی کۆمەڵگەکان لە گۆڕانکاری بەردەوامن بۆیە ناکرێت شوناس بۆ کۆمەڵگە لە گۆڕانهاتوو و فرە کەلتورییەکان جێگیر بکرێت‌و بسەپێنرێت.\nPrevious ئاين و فشاری کۆمەڵایەتى\nNext له زنجیره كۆڕه‌كانی ناوه‌ندی سیكولار له كوردستان


رۆژێکیش بۆ پێشمەرگە \nواخەریکە 9٥ ساڵ بەسەر یادی دروستبوونی سوپای شومی عیراقدا تێدەپەڕێت كە 1/6/1921 ئەو سوپایە بەهاوكاری بەریتانیا بیناد نرا. بۆ ئەو مەبەستەش ساڵانە لەسەرتاسەری عیراق و هەرێمی كوردستان دەكرێتە پشوی رەسمی .\nخەڵكی هەرێمی كوردستان بەتایبەتی‌و عیراق بەگشتی، نەهامەتی و ماڵوێرانی زۆریان بەدەست ئەو سوپایەوە چەشتووە، كە ناوی؛ سوپای عیراقە؛ لەیادی دروستكردنی ئەو سوپایەشدا ڕەخنەی ئەوەدەگیرێت چۆن دەبێت یادی سوپایەك بكرێتەوە لەجیاتی ئەوەی بەرگری لەخاك و شكۆمەندی گەلانی عیراق كردبێت بەدرێژایی مێژوو ماڵوێرانی بەدوای خۆیدا هێناوە؟\nهەموو تاکێکی کورد ئەوە دەزانێت کە سوپای عیراق سوپایەكی داپڵۆسێنەرو نانیشتمانی بووەو خەڵكی كوردستان هیچ كاتێك خێری لەدەستی ئەو سوپایە نەبینیو، بۆیە نابێت یادی سوپایەك بکرێتەوە، كە لەجیاتی بەرگری لەدانیشتوانی وڵاتەکەی بکات، بەپێچەوەوانەوە بەردەوام خەریكی داپڵۆسین‌و كوشتن‌و بڕینی خەڵكی بێدیفاع بووەو هەر لەسەر دەستی ئەو سوپایە گەورەترین جینۆساید بەرامبەر بەكورد كراوە.\nرژێمە یەك لەدوای یەكەكانی عیراقیش بەردەوام ئەم سوپایەیان بۆ مەرام‌و بەرژەوەندیە سیاسەیەكانی خۆیان بەكارهێناوەو گەورەترین كارەساتیش لەسەردەمی رژێمە تۆتالیتارێکەی سەدام حسێندا ئەم سوپا وەحشیگەرە بەسەر كوردیدا هێناوە، لەئێستاشدا هاووڵاتیی كورد مافی خۆیەتی داوابكات لەجیاتی ئەوەی یادی سوپای عیراق بكرێتەوە، رۆژێك بۆ یادی پێشمەرگە دیاری بكرێت.\nلەدوای پرۆسەی ئازادی عیراقیش سەرەڕای ئەوەی كوردو پێكهاتەكانی تر بەشداریان لەبینادنانەوەی سوپاكە كردووە، بەڵام تائێستاش ئەو سوپایە مۆركی تایفی‌و مەزهەبی بەسیمایەوە دیارە، ئەوەش بەڵگەی ئەوەیە كە ئەم سوپایە هەرگیز سوپایەكی نیشتمانی نەبووە .\nهەر لەدوای پرۆسەی ئازادی عیراق‌و دروستكردنەوەی سوپا واپێویست بوو رێژەی كورد لەو سوپایەدا 17% كەمتر نەبێت بەڵام بەپێی تازەترین زانیاری رێژی ئێستای كورد لەسوپادا ناگاتە 2% ، هەر تاکێکی کورد بدوێنی ئەوەت پێدەڵێت کە یادكردنەوەی سوپای عیراق بەپێویست نازانێ، چونكە هەرگیز ئەو سوپایە گوزارشتی لەپاراستنی كەرامەتی پێكهاتەكانی عیراق نەكردووە.\nئەوەی پێویستە لەم قۆناغەدا، ئەوەیە هێزی پێشمەرگەی كوردستان لەچوارچێوەی وەزارەتی پێشمەرگەدا یەكبخرێت و ببێتە جێگەی شانازی هەموو لایەنێك نەك شانازی بەسوپایەوەكەوە بكەین جگە لەناهەمەتی بۆ گەلانی عیراق هیچ بەرهەمێكی تری نەبووە.\nسوپای عیراق لەجیاتی ئەوەی شكۆمەندی خۆی و خەڵك بپارێزیت بۆتە داردەستی رژێمە یەك لەدوای یەكەكانی عیراق، لەهەموو وڵاتان سوپا شكۆمەندی خۆی هەیە، بەڵام بەداخەوە سوپای عیراق لەدروستبوونیەوە تائێستا نەیتوانیوە شكۆمەندی خۆی خەڵك‌و پێكهاتەكانی عیراق بپارێزێت.\nدەبێت سەركۆنەی سیستمە سیاسیەكانی عیراق بكەین كە سوپایان وەك پێكهاتەیەكی گرنگ بەکارهێناوە، هەمیشە وەسیلەیەك بووە بەدەستی سیستمە خراپەكانی دەسەڵاتدارێتی لەڕژێمە یەک لەدوای یەکەکانی عیراقەوە.\nپێویستیەکی هەنوکەییە كە رۆژێك بۆ پێشمەرگە دیاری بكرێت و لەو رۆژەدا شكۆمەندی و خەباتی پێشمەرگە بەرزبنرخێنرێت‌و بكرێتە پشوو چونكە ئێستا ناو و ناوبانگی پێشمەرگە لەتەواوی جیهاندا دەنگی داوەتەوە، ئەمە جگەلەوەی رۆڵێكی باشی لەخەباتی شاخدا دژی رژێمە سەركوتكەرەكانی عیراقدا بینوە .\nسوپای عیراق لە سەرەتای دامەزراندنییەوە، لەپێناوی پاراستنی دەسەڵاتە دیكتاتۆرە یەك لەدوای یەكەكانی عیراق و بۆ سەركوتكردنی گەلانی عیراق و كوردستان دامەزراوە، هەمیشە هاووڵاتیانی سەركوت كردووەو سەرو ماڵی خەڵكی بەتاڵان بردوو، .تاوانی ئەنفال و زیندەبەچاڵكردنی 182 هەزار هاووڵاتی كوردو ئاوارەبوونی زیاتر لەیەك ملیۆن كەس لەكۆڕەوەكەی ساڵی 1991 بۆ سنورەكانی ئێران و توركیا لەسەر دەستی ئەو سوپایە بووە.\nهەر بۆیە جێی شەرمە سوپای عیراقی بەسوپای خۆمان بزانین و ڕۆژێكی بۆ دابنێین، جگە لەوەش پێویستە سوپاسالاری عیراق داوای لێبوردن لەگەلانی عیراق بكات، بەهۆی ئەو كارەساتانەی لەسەردەستی سوپاكەی بەسەر پێكهاتەكانی عیراقدا هاتن.\nلەكاتێكدا هەرێمی كوردستان ساڵانە ئەم رۆژە دەكاتە پشووی رەسمی، بەڵام تا ئێستاش لەلایەن بەشێك لەفەرماندەو پلە باڵا سەربازیەكانی ئەو سوپایەوە هەڕەشە لەكورد دەكرێت، ئەمە جگەلەوەی لەعیراقدا چەندین هێزو میلیشیای شیعە دروستبووە كە زۆرجار بونەتە هۆی پەشێوی‌و ئاڵۆزی لەپارێزگاكانی تری عیراق، مەترسی ئەم میلیشیا شیعانە گەیشتۆتە ئاستێكی مەترسیدا كە هەڵوەشانەوەیان بۆتە ئەستەم، هەرچەند حەیدەر عەبادی چەندین جار هەڕەشەی ئەوەی كردووە رێگە بەهیچ میلیشیایەك نادات لەبەریەكیان هەڵدەوەشێنێتەوە. بەپێی یاساو بەهیچ شێوەیەك 6ی كانون لەناو ئەو رۆژانەدا نییە كە پەرلەمانی كوردستان بەفەرمی كردوویەتییە پشوو.\nدەبێت کۆدەنگیەک دروست بکرێت بۆ رەتکردنەوەی ئەو یادە شومە كە بەهیچ شێوەیەك لەهەرێمی كوردستان یادی دامەزراندنی سوپای عیراق نەكرێتەوەو لەبەرامبەریشدا رۆژێك بۆ پێشمەرگە دیاری بكرێت.\nلەپەرلەمانی كوردستان هیچ یاساو بڕیارێك نییە بۆ ئەوەی رۆژی 6ی كانونی دووەمی هەموو ساڵێك بكرێتە پشوو. هەموو ئەو پشووانەی كە پەرلەمانی كوردستان بەفەرمی بڕیاری لەسەردراوە دیارو ئاشكرایەو بەهیچ شێوەیەك 6ی كانون یادی دامەزراندنی سوپای عیراق لەو ئەو پشووانەدا نییە كە لەلایەن پەرلەمانی كوردستانەوە بڕیاری لەسەر دراوە، هەرچەندە پشووەكان لەعیراق زۆرن و سنووریان تێپەڕكردووە بەڵام ئێمەی كورد هیچ خێرێكمان لەسوپای عیراق نەدیوە بۆ ئەوەی یادی بكەینەوە.


👁 ئەم بابەتە 8,689 جار بینراوە\n🔤 ئەوقاف وشە و دەستەواژە\n📅 کاتی تۆمارکردن Jan 28 2019 8:31PM\nکۆی(وقف)، ئەوقاف، مڵکوماڵی تەرخانکراو بۆمەلاو ف [ زۆرتر... 👁] ✖ ✖ ✖ 0 1 ✔ 68% ✍ ز.س. 28-1-2019 20:31:09\n📝 بریاری وەزارەتی ئەوقاف بەڵگەنامەکان\n📅 کاتی تۆمارکردن Jun 13 2017 6:47PM\nوەزارەتی ئەوقاف و کاروباری ئاینی داوای ڕێگاگرتن لە [ زۆرتر... 👁] ✖ ✖ 0 1 ✔ 99% ✍ ئـ.ئـ.ف. 13-6-2017 18:47:46\n📊 بەرپرسێکی وەزارەتی ئەوقاف بە ژمارە ئاشکرای دەکات، کە نزیکەی 500 کەس لە هەرێمی کوردستانەوە رۆشتوونەتە ناو داعش ئامار و راپرسی\n📅 کاتی تۆمارکردن Oct 18 2015 1:23PM\nبەرپرسێکی وەزارەتی ئەوقاف بە ژمارە ئاشکرای دەکا [ زۆرتر... 👁] ✖ ✖ ✖ 0 0 ✔ 81% ✍ هـ.ب. 18-10-2015 13:23:29\n👁 ئەم بابەتە 3,365 جار بینراوە\n👁 ئەم بابەتە 3,868 جار بینراوە\n📝 پرسەنامەی وەزارەت ئەوقاف بۆ کۆچی دوایی دلۆڤان ئیدریس بارزانی بەڵگەنامەکان\n📅 کاتی تۆمارکردن Apr 3 2018 10:47AM\n02-04-2018 [ زۆرتر... 👁] ✖ ✖ 0 0 ✔ 91% ✍ ن.ئـ. 3-4-2018 10:47:28


دەست بەسەر 3000 سەبەتەی خۆراکی ئاوارەکاندا گیرا کە لە بازاڕدا فرۆشرابوونەوە | تۆڕی هەواڵی سلێمانی\nHome›هەواڵ›کوردستان›دەست بەسەر 3000 سەبەتەی خۆراکی ئاوارەکاندا گیرا کە لە بازاڕدا فرۆشرابوونەوە\nفۆتۆ: منداڵپارێزی کوردستان\nله سنوورى گه‌رمیان هێزه‌كانى ئاسایش له كۆگایه‌كدا ده‌ستده‌گرن به‌سه‌ر سێ هه‌زار سه‌به‌ته‌ى خۆراك و پێداویستى رۆژانه كه بۆ ئاواره‌كان دابینكراوه، به‌ڵام له بازاڕ فرۆشراوه‌ته‌وه و خاوه‌نى كۆگاكه ده‌ستگیركراوه، ده‌سته‌ى ده‌ستپاكى عێراقیش ده‌ڵێت “ئه‌و سه‌به‌تانه دزراون”.\nسه‌رچاوه‌یه‌ك له ئاسایشى گه‌رمیان بهSNNى راگه‌یاند “له ناحیه‌ى رزگارى له كۆگایه‌كدا ده‌ستیان گرتووه به‌سه‌ر سێ هه‌زار سه‌به‌ته‌ى خۆراك و پێداویستى رۆژانه تایبه‌ت به ئاواره عه‌ره‌به‌كان كه له كه‌مپه‌كانى كوردستان نیشته‌جێن.\nوتیشى: “خاوه‌نى كۆگاكه كورده و دانیشتووى ناحیه‌ى رزگارییه له كاتى لێكۆڵینه‌وه‌دا باسى له‌وه‌كردووه كه ئه‌و سه‌به‌تانه له كه‌مپه‌كانى خانه‌قین و هه‌ولێر و شاره‌زووره‌وه له‌لایه‌ن بریكاره‌كانه‌وه بۆى هاتووه هى خێزانه ئاواره‌كانه، به‌ڵام ئه‌و خێزانانه خۆیان فرۆشتویانه.\nئه‌و كارمه‌نده‌ى ئاسایشى گه‌رمیان ئه‌وه‌شى خسته‌ڕوو، سێ هه‌زار سه‌به‌ته به‌و شێوازه له خێزانى ئاواره كۆناكرێته‌وه، هه‌ر بۆیه جێى گومانه دزرابێت یان دابه‌شنه‌كرابێت به‌سه‌ر ئاواره‌كان و بریكاره‌كان خۆیان فرۆشتویانه‌ته‌وه و زانیارى له‌سه‌ر ئه‌و بریكارانه وه‌رگیراوه، به‌ڵام تا ئێستا ده‌ستگیر نه‌كراون.\nسه‌به‌ته‌كان بریتین له خۆراك و به‌تانى و پێداویستى پاككه‌ره‌وه و رۆژانه، هه‌ر له‌سه‌ر ئه‌و سێ هه‌زار سه‌به‌ته‌یه فه‌رمانگه‌ى لێكۆڵینه‌وه‌ى ده‌سته‌ى ده‌ستپاكى عێراق ئاماژه‌ى به‌وه‌داوه، سێ هەزار سەبەتەی خۆراكی كە تایبەت بوون بە ئاوارەكان لە كۆگایەكی كەرتی تایبەت لە كەلار دزراوە و دواتر لە دیالە فرۆشراوەته‌وه، بۆ ئه‌وه‌ش داواى لێكۆڵینه‌وه ده‌كات له لایه‌نە حكومییه‌كان.\nهه‌ڤاڵ ئیبراهیم وته‌بێژى ئیداره‌ى گه‌رمیان به SNNى راگه‌یاند “ئەو سەبەتە خۆراكییانە لە هەردوو پارێزگای سلێمانی و دیالەوە بە چەند قۆناغێك هێنراونەتە سنووری ئیدارەی گەرمیان و پاش ئاگاداربوونی دامودەزگاكانی ئیدارەی گەرمیان و ئاگاداركردنەوەی حكومەتی عێراق، بە هەماهەنگی ئیدارەی گەرمیان و حكومەتی عێراق بەدواداچون كراوە و لە ئێستادا دەستگیراوە بەسەر سەبەتە خۆراكییەكاندا”.\nوتیشى: “كەیسەكە لە دادگای ناحیەی رزگاریییه و و لێكۆڵینەوە بەردەوامە و ئەم سەبەتە خۆراکییانە دوور و نزیك پەیوەندییان بە ئاوارەكانی نیشتەجێی سنووری ئیدارەی گەرمیانەوە نییە.”


کۆمه‌ڵێكی مافه‌کانی مرۆڤ ئێران گوناهبار ده‌کات به هه‌راسان کردنی گوندنشینه‌کانی کوردستانی عێراق\nکۆمه‌ڵێكی مافه‌کانی مرۆڤی وڵاته یه‌کگرتووه‌کانی ئه‌مه‌ریکا، ئێرانی گوناهبار کردوه به زیان گه‌یاندن به خه‌ڵکی سیڤیلی له ده‌می ئه‌نجامدانی په‌لاماری تۆپباران و کرداره له‌شکرییه‌کانی دیکه دژی ئه‌ندامانی کۆ‌مه‌ڵێكی سه‌رهه‌ڵداوی کوردی ئێران له ناو کوردستانی عێراق.\nڕێكخراوی چاودێری مافه‌کانی مرۆڤ بنکه له نیویۆرك له ڕاپۆرتێکیدا که ڕۆژی سێشه‌ممه بڵاوکراوه‌ته‌وه ده‌ڵێت له دره‌نگانێکی مانگی پێنچ ئێران په‌لاماره‌کانی چڕ کردۆته‌وه و پارتی ژیانی ئازادی کوردستان واته په‌ژاکی کردۆته ئامانج له ناوچه‌یه‌ک که ده‌یان گوندی کوردستانی عێراقی له خۆگرتووه.\nراپۆرته‌که ده‌ڵێت په‌لاماره‌کان بوونه‌ته مایه‌ی ئاواره کردنی زیاتر له 500 خێزان و بریندار کردنی ژماره‌یه‌کی نه‌زاندراوی گوندییه‌کان، هه‌روه‌ها کوشتنی کچێکی گه‌نج.\nڕێكخراوی چاودێری مافه‌کانی مرۆڤ هه‌روه‌هاش له گوندییه‌کانی کوردستانی عێراق ده‌گێرێته‌وه که گوتوویانه پاسه‌وانانی سنووری ئێرانی مه‌روماڵاتیانی کردۆته ئامانج و هه‌ندێ جار ته‌قه له گوندییه‌کانیش ده‌که‌ن.\nڕاپۆرته‌که ده‌ڵێت گوندییه‌کان و کاربه‌ده‌ستانی حکومه‌تی عێراقی و هێزه ئاسایشیه‌کان سوورن که‌وا هێزه‌کانی په‌ژاك هه‌رگیز له‌و ناوچانه نه‌بوونه که له لایه‌ن هێزه‌کانی ئێرانییه‌وه په‌لامار دراون.


بەهرۆز گەڵاڵی : کابینەی داهاتوو پێشکەشی برایانی پارتی و گۆڕان بێت و پیرۆزیان بێت . – WTARIKURD\nیەکێتی دەبێتە ئۆپۆزیسیۆن ؟\n* فریاد رەواندوزی : بەم بارودۆخەوە یەکێتی ناتوانێت ئەرکەکانی وەکو ئۆپۆزیسیۆن ئەدا بکات\n* مەلا یاسین : یەکێتی بۆ دەسەڵات دروست نەبووە بەڵکو یەکێتی بۆ ئۆپۆزیسیۆنبوون دروستبووە\n* بەهرۆز گەڵاڵی : کابینەی داهاتوو پێشکەشی برایانی پارتی و گۆڕان بێت و پیرۆزیان بێت\nلە ئەنجامی هەڵبژاردنی پەرلەمان لە 21-9-2012 یەکێتی نیشتمانی کوردستان بوو بە هێزی سێیەم و بە جیاوازیی شەش کورسی کەوتە دوای هێزی دووەم ” گۆڕان “. بەمەش ریزبەندیی هێز لە هاوکێشەی ناوخۆیی کوردستاندا گۆڕانکایی زۆری بەسەردا هات . کە کاریگەریی راستەوخۆی دەبێت بۆ سەر پێکهێنانی کابینەی هەشتەمی حکوومەتی هەرێم ، بە تایبەت بە هۆی ئەوەی بزووتنەوەی گۆڕان نیەتی بەشدارییکردنی هەیە لەم کابینەیەدا. یەکێتی دەیەوێ لە پرۆسەی پێکهێنانی حکوومەتدا، لایەنی براوەی یەکەم ” پارتی” ژمارەی کورسی نەکاتە پێوانە ، بەڵکو رەچاوی رێککەوتنی ستراتیجی بکات، بەڵام ئەو لیستەی یەکێتی بۆ بەشداریی لە حکوومەت تەرحی کردووە، لە وەرگرتنی جێگری سەرۆکی حکوومەت و چەند وەزارەتێکی سیادی و جێگری سەرۆکی پەرلەمان ، وای لە پارتی کردووە کە هەڵوەستەیەک بکات و هەوڵ بدات بۆ رازیکردنی یەکێتی لەلایەک و گۆڕان لەلاکەی تر بە پێی ئەو ئیستیحقاقەی هەیەتی لە هەڵبژاردندا .\nیەکێتی ، پێشتر بانگەشەی بۆ ئەوە دەکرد، پێویستە حکوومەتێکی بنکە فراوان بە بەشداریی سەرجەم لایەنەکان دروست بکرێت، مەرجی ئەوەشی دانابوو کە دەبێت جۆری بەشدارییەکەی لە دەسەڵات راستەقینە و هاوبەشانە بێت، بەڵام لە ئێستادا ئەو بانگەشانە کۆتاییان هاتووە و زێدەتر تەرکیزی یەکێتی لەسەر پچڕینی بەشێکی باشە لە کابینەی هەشتەم ، لەم نێوەندەدا پارتی کەوتۆتە دووڕیانێک لە نێوان هاوپەیمانە ستراتیجییەکەی و براوەی دووەم، بۆیە پارتی بە دوای چارەسەرێکی مامناوەنددا دەگەڕێت. بەڵام پرسیار ئەوەیە، ئەگەر پارتی بە مەرجەکانی یەکێتی رازی نەبوو، یەکێتی دەچێتە بەرەی ئۆپۆزیسیۆن یان سازش دەکات؟. ئایا تا چەند یەکێتی دەگەڕێتەوە بۆ رای ئەو ئاڕاستەیەی ناو یەکێتی کە دەیانەوێ بۆ ئەم قۆناغە حزبەکەیان ئۆپۆزیسیۆن بێت؟. بە بڕوای چاودێرانی سیاسیی، پێناچێت یەکێتی حەز بەوە بکات ببێتە ئۆپۆزیسیۆن، بەڵام ئەگەر واقیع ناچاری بکات ئەمەیان مەسەلەیەکی ترە .\nبەشداریی لە کابینەی هەشتەم\nبەشی زۆری سەرکردایەتی یەکێتی لەگەڵ ئەوەدایە، یەکێتی بۆ ئەم خولەش بەشداریی لە حکوومەتدا بکات، ئەوەش وەک بەشێک لە پرۆسەی بەهێزکردنەوەی یەکێتی سەیر دەکەن. لە باری واقیعیشەوە یەکێتی تا ئەم خولەکەش دەسەڵاتی بەسەر ئەو ناوچەیەدا دەشکێت کە بە “زۆنی سەوز”ی پێشوو پێناسە دەکرێت .\nفریاد رەواندوزی، ئەندامی سەرکردایەتی یەکێتی، جەخت لەسەر ئەوە دەکاتەوە، هەلومەرجی یەکێتی ئەوە دەخوازێت بۆ ئەم قۆناغەش بەشێکی گرنگ بێت لە حکوومەتێکی بنکە فراوان. رەواندوزی رایگەیاند “پێموانییە یەکێتی لە کاتێکدا خۆی تووشی چەندین کێشەی بونییەوی بووە، موئەهەل بێت بۆ ئۆپۆزیسیۆن. بە رای من ئاڕاستەکە بەرەو ئەوەیە یەکێتی بەشێک بێت لە حکوومەتێکی بنکە فراوان، پێدەچێت میزاجی گشتیی، هەم کۆمەڵایەتی و هەم سیاسیش بەو ئاڕاستەیەدا بڕوات”.\nفریاد رەواندوزی، پێیوایە بەشداریی لە حکوومەت دەرفەت دەداتە یەکێتی بۆ بەخۆداچوونە. وتیشی “لە مەسەلەی ئیدارەدان، لە بەڕێوەبردنی حکوومەت، لە چۆنێتی چارەسەرکردنی ئەم قەیرانەی هەیە، بۆیە بۆئەوەی نەفەسێک بە خۆمان بدەین و بتوانین یەکێتی چاکبکەینەوە، کێشەکان لە بونیادەوە چارەسەر بکرێت پێویستی بەوەیە لەم قۆناغەدا بەشداری حکوومەت بێت، بەڵام شەریکی راستەقینە بێ، چوونکە ئەگەر شەریکی راستەقینە نەبێت و نەبێتە ئۆپۆزیسیۆنیش ئەوا وەکو عەرەب دەڵێ هەردوو هەنگاو لە دەستدەدات، هەم ناتوانێت ئیدارەی حکوومەت بدات و هەم ئامادەکاریی نییە لە هزری یەکێتیی نیشتمانیی کوردستان بۆ بوون بەئۆپۆزیسیۆن. لەو باوەڕەدام ئاڕاستەی چوون بۆ حکوومەت زاڵتر بێت “.\nستران عەبدوڵڵا، سەرنووسەری رۆژنامەی “کوردستانی نوێ”ی زمانحاڵی یەکێتی، پێداگریی لەسەر بەشداریی یەکێتی لە حکوومەت دەکات و پێیوایە کابینەی ئەم جارە بێ بەشداریی هەر سێ لایەنی سەرەکی “پارتی، گۆڕان، یەکێتی” سەرکەوتوو نابێت. سەرنووسەری کوردستانی نوێ، جەخت لەوە دەکاتەوە “پارتی بێ ئەوان ناتوانێ و نایەوێ حکوومەت پێکبێنێ. ئەوانی تر بە پلەی یەکەم بریتین لە یەکێتی، هاوپەیمانە ستراتیژییەکەی کە ماوەیەکە ململانێی رۆژانە، رێگای لە دەمەزەردکردنەوەی (ستراتیژییەکەیان) گرتووە، گۆڕان کە دۆستایەتییەکی تازە بابەتی لەگەڵ پارتی دەست داوەتێ و پەیامی (چوار ساڵی ئارام)ی ناردووە. بە پلەی دووەمیش دوو هێزە ئیسلامییەکە دێن کە لە ژێر یەک تایتڵی ئیسلامیدان، بەڵام لە وردەکاریدا ئاڕاستەیان جیاوازە”.\nستران عەبدوڵڵا ، باس لەوە دەکات، بۆ ئەوەی حکوومەتێکی نیشتمانی و کوردستانی دروست بێت کە دەسەڵاتی بەسەر تەواوی کوردستاندا بشکێت ، پێویستە گۆڕان و یەکێتی لە حکوومەتدا بەشدار بن. وتیشی “سێ کوچکەی (یەکێتی و پارتی و گۆڕان) سێ توخمی سەرەکین لە پێکهاتنەکەدا ، پارتی بۆ ئەوەی حکوومەت کوردستانیی بێت و بگاتە (سلێمانی و کفری)ش، دەبێ گۆڕان و یەکێتی، هەریەکەیان لەبەر هۆکارێک، رەچاو بکات کە ئەوەی یەکێتی ئەزموونی کارکردنی پێکەوەیی جارانیانە، ئەمە وایکردووە کۆدی یەکتری بخوێننەوە. بە لابردنی فاکتەرەکانی تر رەنگە رێککەوتنی سێ کوچکەیی ئاسان بێت: سێ هێزن و حکوومەت دروستدەکەن، بەڵام کێشەکە لەو وێستگە تازانەی هەڵبژاردندایە کە دەوری جێبەجێکردنی ئیستیحقاقی هەڵبژاردنی (21/9/2013)یان داوە”.\nئاریان فەرەج، ئەندامی مەکتەبی راگەیاندنی پارتی، پێیوایە دەبێت یەکێتی واقیعی تازە لەبەرچاو بگرێت و قبوڵی بکات، ئێستا لە خشتەی دوو هێزە سەرەکییەکەی کوردستاندا نییە. فەرەج دەڵێت “ئێستا هاوکێشەکە جۆرێکی دیکەیە. ئەگەر نەڵێین ئەمڕۆ دوو جەمسەرە سەرەکییەکە بریتین لە پارتی و گۆڕان، ئەوا بێگومان دوو جەمسەرەکە بریتی نین لە پارتی و یەکێتی، ئەگەر هەموو ئیعتیبارە جۆراوجۆرەکانیش لەبەرچاو بگرین ئینجا هاوکێشەکە بەم جۆرەیە (پارتی- گۆڕان – ئەوجا یەکێتی) ئەگەر رێککەوتننامەی ستراتیجی رێککەوتنی هێزە سەرەکییەکانی کوردستان بێت، ئەوا لە ئێستادا تەنیا لایەنێکی رێککەوتننامەکە سەرەکییە کە ئەویش پارتییە، ئەوی دیکە کە یەکێتییە دەکەوێتە دوای هێزێکی سەرەکیترەوە کە پێی دەڵێن بزووتنەوەی گۆڕان “.\nئاریان فەرەج، جەخت لەسەر ئەوە دەکاتەوە، چوار ساڵی داهاتووی خەڵکی کوردستان کەوتۆتە سەر واقیعبینی یەکێتی و دەڵێت “چی دیکە رێککەوتننامەی پارتی لەگەڵ هێزێکی ناسەرەکی، یەکدەنگی و هاوخیتابی و سیاسەتی گشتیی نەتەوەیی و نیشتمانی لێ بەرهەم نایەت. هەروەک چۆن حکوومەتێکی دەستڕۆیشتووشی لێ پێکنایەت کە قەڵەمڕەوەکەی بە هەمان شێوەی هەولێر و دهۆک لە سلێمانی و گەرمیانیش حاکم بێت. زوو پێکهاتنی حکوومەت و پەکنەکەوتنی ژیانی خەڵک و گرەنتی چوار ساڵی داهاتووی ئارام لە کوردستاندا بەندە بەوەی یەکێتی نیشتمانی لە ئێستادا چەندە واقعبینە “.\nبەشێکی زۆر لە بنکەی جەماوەریی یەکێتی و کادرە پێشکەوتووەکان و ئەندامانی سەرکردایەتی لەگەڵ ئەوەدان، بۆ ئەم چوار ساڵە وەک ئۆپۆزیسیۆن درێژە بە کاری سیاسیی خۆیان بدەن، بە تایبەت بەهۆی بەشداریی لایەنەکانی ئۆپۆزیسیۆنی ئێستا، بۆشایی ئۆپۆزیسیۆن لە هەرێمدا دێتە ئاراوە. بەڵام باڵی دەستڕۆیشتووی ناو سەرکردایەتی و مەکتەبی سیاسیی ئەم پێشنیارە رەت دەکەنەوە و داکۆکی دەکەن لەسەر بەشداریی یەکێتی لە کابینەی هەشتەمدا. بەو پێیەی بەم دۆخە پڕ قەیرانەوە سەنگەری ئۆپۆزیسیۆن هەڵبژێرن رووبەڕووی تەنگژەی زیاتر دەبنەوە .\nفریاد رەواندوزی، ئەندامی سەرکردایەتی یەکێتی، پێداگریی لەسەر بەشداریی لە حکوومەت دەکات و پێیوایە یەکێتی لەو هەلومەرجەدا نییە ببێتە ئۆپۆزیسیۆن. رەواندوزی دەڵێت “بەش بەحاڵی خۆم پێموانییە یەکێتی لە کاتێکدا خۆی تووشی چەندین کێشەی بناغەیی بووە و پێویستی بە بنیاتنانەوە هەیە و پێویستی بەوە هەیە چاو بە هەموو بوارەکاندا بخشێنێتەوە (بە پێکهاتە و شێوازی کارکردنی خۆی، بە بەڕێوەبردن و سەرکردایەتی خۆی) بتوانێت لەم بارودۆخەدا ببێتە ئۆپۆزیسیۆن . بوون بە ئۆپۆزیسیۆن بەم کێشە و قەیرانە بونیەوی و ریشەیانەی ناو یەکێتی هەیە، ئۆپۆزسیۆنایەتیش لە دەستدەدەین. بەم بارودۆخەوە یەکێتی ناتوانێت ئەرکەکانی وەکو ئۆپۆزیسیۆنیش ئەدا بکات ، یەکێتی لەبار نییە بۆ ئۆپۆزیسیۆن. لەکاتێکدا دەتوانرێت ببێت بەئۆپۆزیسیۆن کە رێبازەکەی دیار بێت، بەڵام لەناو یەکێتیدا کێشەی رێبازیش هەیە “.\nمەلا یاسین، بریکاری پێشووی وەزارەتی ئەوقاف و کادری پێشکەوتووی یەکێتی، پێیوایە یەکێتی هیچ زیانێک ناکات ئەگەر بەرەی ئۆپۆزیسیۆن هەڵبژێرێت . جەخت لەسەر ئەوەش دەکاتەوە “یەکێتی بۆ دەسەڵات دروست نەبووە وەک هەندێک کەس پێیانوایە. بەڵکو یەکێتی بۆ ئۆپۆزیسیۆنبوون دروستبووە. کە دروستبووین، ئۆپۆزیسیۆن بووین و دژی رژێمی بەغدا خەباتمان کردووە و تێکۆشاوین . ئەگەر بڕیاری ئۆپۆزیسیۆنبوونیش بدەین مانای ئەوە نادات تاقیامەت بەو جۆرە بمێنینەوە “. لە بارەی ئەوەی تاچەند یەکێتی زیان دەکات ، ئەگەر ببێتە ئۆپۆزیسیۆن، مەلا یاسین، دەڵێت ” ئێمە زەرەری گەورەمان کردووە. هیچ لەو زەرەرە گەورەتر نییە کە بووینەتە خاوەنی 18 کورسی پەرلەمان. هەر زەرەرێک بکەین بەهۆی ئەو بڕیارەوە، بەقەد زەرەری ئەوجارە نابێت “.\nمەلا یاسین، جەخت لەسەر ئەوە دەکاتەوە، رێژەی کورسی بۆ پێکهێنانی حکوومەت زۆر گرنگە و پێیوایە ئەو یەکێتیانەی دەڵێن کورسی حساب نییە، هەڵە دەکەن . ئاماژە بۆ ئەوەش دەکات زۆر گرنگە یەکێتی ئۆپۆزیسیۆن بێت و دەڵێت “یەکێتی لەگەڵ پارتی مێژووییەکی هاوبەشی پڕ لە خەبات و تێکۆشانی خوێناویمان هەیە دژی رژێمی بەغدا، بەڵام بۆ ئەم قۆناغەی داهاتوو باشترە دەست و پەنجە لەگەڵ یەکتری نەرم بکەین و کارێک بکەین کۆمەڵانی خەڵک بە سەلامەتی بژین . ئەگەر لە دیموکراسی بگەین، ئۆپۆزیسیۆنێکی کارا و رێ رووناککەرەوە بەشێوەکی فیعلی دەبێتە بەشێک لە دەسەڵات و فشار و گوشارەکانی کاریگەرییان دەبێت و قسەکان شوێنی خۆیان دەگرن. بەتایبەتی لە بەشی پۆزەتیڤ نەک نێگەتیڤ . بە شێوەیەکی گشتیی بوون بە ئۆپۆزیسیۆن مایەی خەتەر و هەڕەشە نییە “.\nپێشتریش، “بەهرۆز گەڵاڵی” ئەندامی سەرکردایەتی یەکێتی، پێشنیاری ئەوەی خستە بەردەم سەرکردایەتی حزبەکەی بۆ چوار ساڵی داهاتوو، دەسەڵات و حکوومەت پێشکەشی پارتی و گۆڕان بکرێت و یەکێتی وەک هێزی ئۆپۆزیسیۆن رۆڵ بگێڕێت. گەڵاڵی جەختی لەسەر ئەوە کردەوە “کابینەی داهاتوو پێشکەشی برایانی پارتی و گۆڕان بێت. با حوکمڕانی خۆیان بکەن. پیرۆزیان بێ. ئێمەش بڕۆین بۆ ئۆپۆزیسیۆن و کاری باشیان کرد دەستخۆشییان لێبکەین و کاری خراپیشیان کرد، لێیان دەکەینە هەراوهۆریا و جەماوەریان لێ هاندەدەین و خۆمان بە هێزی گەل بەهێز دەکەینەوە، متمانە و پشتیوانی جەماوەری کوردستان جارێکی تر دەتوانین بگێڕینەوە بۆ وەرگرتنەوەی دەسەڵات و خزمەتکردنی کۆمەڵانی خەڵکی کوردستان. رێککەوتننامەی ستراتیژیش تێکنادەین، چوونکە رێککەوتننامەی ستراتیژیی لە بنچینەدا بۆ ئەوەیە شەڕی ناوخۆ روونەداتەوە. بەڵێ ئەمەش وەکو بیلبیلەی چاوی خۆمان دەیپارێزین “.\nبەهرۆز گەڵاڵی، پێیوایە بەشدارییکردنەوەی یەکێتی لە حکوومەت، ئەو حزبە رووبەڕووی شکستی زیاتر دەکاتەوە، بۆیە تاکە رێگا لەبەردەم یەکێتی بە ئۆپۆزیسیۆنبوون دەبینێت. گەڵاڵی دەڵێت “چیتر یەکێتی بە قوربانی حکوومەتی (بە ناو هاوبەش و بە ناو یەکسان) ناکەین، چوونکە بەم شێوەیە بەردەوام بین لەگەڵ پارتی! لە هەڵبژاردنی داهاتوودا کەم دەبینەوە، دیارە یەکێتی نیشتمانی کوردستانیش بایی ئەوەی هەیە کە بتوانێ هەشت نۆ ساڵ بنکە و بارەگا و پێشمەرگە و کادرەکانی خۆی بەخێو بکات، یەکێتییەکان ئیتر بەسە یاڵڵا با بڕۆین بۆ ئۆپۆزیسیۆن و واز بێنن لە کورسی ئەم دەسەڵاتەی کە بۆتە هۆی لاوازکردنی یەکێتی نیشتمانی کوردستان . با بەکردار بگەڕێینەوە بۆ خانووە قوڕەکان و دروشمەکەی جەنابی مام جەلال. بە کردار جێبەجێی بکەین و لەمەشدا داهێنان بکەین “.\nکەژال عەلی : ئەگەر بارکەی برۆی ! .


ئەودیو دیواری باخچەکە - ویکیپیدیا، ئینسایکڵۆپیدیای ئازاد\nئەودیو دیواری باخچەکە\nکورتە زنجیرەیەکی تەلەڤیزیۆنی ئەنیمەیشنی ئەمریکیداڕێژە:SHORTDESC:کورتە زنجیرەیەکی تەلەڤیزیۆنی ئەنیمەیشنی ئەمریکی\nبەشێک لە نەزانراوەکە (٢٠١٣)\nئەماڵیا لێڤاری، تۆم ھێرپیچ، و پاتریک مەکھاڵ (سەرەکی)\nکۆڵ سانچێز و بێرت یون (تەنیا ئەڵقەی ٩)\nنیک کڕۆس (وێنەکێشان)\nڕۆبێرت ئاڵڤارێز، لاری لیچلیتەر، ئێدی ھۆچینس، و کێن بڕوس (ئەنیمەیشن)\nنەیت کاش (سەرپەرشتیکردن)\nنەیت کاش (ئەڵقەکانی ١-٦)\nبێرت یون (ئەڵقەکانی ٧-١٠)\nکۆمپانیای ذە بڵاستینگ\nبڕاین ئەی میڵەر\nستودیۆکانی کارتوون نێتوۆرک\nبڵاوکەرەوەی تەلەڤیزیۆنی وارنەر بڕۆس.\nستێریۆ (پەخشی ڕەسەن)\nدۆڵبی دیجیتاڵ ٥،١\n٣ی تشرینی دووەمی ٢٠١٤ (2014-11-03) – ٧ی تشرینی دووەمی ٢٠١٤ (2014-11-07)\nئەودیو دیواری باخچەکە کورتە زنجیرەیەکی ئەنیمەیشنی ئەمریکییە کە لەلایەن پاتریک مەکھەیڵەوە بۆ کارتوون نێتوۆرک دروستکراوە. زنجیرەکە باسی دوو زڕ برا دەکات کە بەناو دارستانێکی نامۆدا گەشت دەکەن بۆ دۆزینەوەی ڕێی ماڵەوە، و ڕووبەڕووی جۆرەھا شتی نامۆ و خەیاڵاوی دەبنەوە لە گەشتەکەیاندا. زنجیرەکە لە کورتە فیلمی ئەنیمەیشنی بەشێک لە نەزانراوەکەی مەکھەیڵەوە وەرگیراوە، بەشێک بەو لە پڕۆگرامی گەشەپێدانی کورتەکانی ستودیۆکانی کارتوون نێتوۆرک. ئیلایجا وود و کۆڵن دین دەنگی کەسایەتییە سەرەکییەکانی ویرت و گرێگ دەکەن، و مێلانی لینسکی دەنگی بیەتریس، چۆلەکەیەک، دەکات. ئەودیو دیواری باخچەکە لە ھەفتەکانی ٣ی تشرینی دووەم تا ٧ی تشرینی دووەمی ٢٠١٤دا پەخشکرا.\nزنجیرەکە یەکەم کورتە زنجیرەی تۆڕەکە بوو. مەکھەیڵ لە ٢٠٠٤دا بیرۆکەکەی بۆ ھات و لە ٢٠٠٦دا بیرۆکەکەی دایە تۆڕەکە. دوای کارکردن لە زنجیرەکانی دیکەی کارتوون نێتوۆرک وەک Marvelous Misadventures of Flapjack و Adventure Time، تۆڕەکە ئارەزووی کرد کە مەکھەیڵ ئەڵقەی یەکەم پیشانبدات. ئەڵقەی یەکەم بووە دامەزرێنەر و بەھێزکەری ئەودیو دیواری باخچەکە. بەرھەمھێنانی زنجیرەکە لە ئازاری ٢٠١٤ دەستپێکرا و زۆربەی لە بێربانک، کالیفۆرنیا کرا، بەڵام زۆربەی وێنەکێشی ستۆریبۆردەکان لە شارەکانی تری ویلایەتە یەکگرتووەکانەوە کاریان دەکرد، لە کاتێکدا ئەنیمەیشنی بەرنامەکە لەلایەن ستودیۆی Digital eMationی کۆریای باشوورەوە یارمەتیدراوە. ژینگەی ناو زنجیرەکە لە ئەمریکانای نێوان سەدەی ١٩ەم و ٢٠ەمدایە، لەکاتێکدا باکگراوندەکانی ھاوشێوەی تابلۆ گریسایڵییەکان نەخشێنراون.\nزنجیرەکە زۆر بە باشی قبوڵکرا لەلایەن ڕەخنەگرانی تەلەڤیزیۆنییەوە، کە ستایشی کەش و کەسیاتییەکانی ناو زنجیرەکەیان کرد. لە ٢٠١٥دا، زنجیرەکە خەڵاتێکی ئێمی بۆ باشترین پرۆگرامی ئەنیمەیشنی نایاب. کتێبێکی کۆمیکی وەن شۆت لە نووسینێ مەکھەیڵ بەرھەمھێنرا، کە چوار ژمارەی لێ دەرچوو.\n^ ئ ا "Over the Garden Wall Videos". Cartoon Network. Retrieved January 6, 2020.\n^ Edgar & McHale 2017, p. 45, 78. sfn error: no target: CITEREFEdgarMcHale2017 (help)\nویکیوتە، وتەی پەیوەندیداری بە ئەودیو دیواری باخچەکە تێدایە.\nئەودیو دیواری باخچەکە لە بنکەدراوەی ئینتەرنێتیی فیلمەکان\nبەشێک لە نەزانراوەکە لە بنکەدراوەی ئینتەرنێتیی فیلمەکان\nوەرگیراو لە «https://ckb.wikipedia.org/w/index.php?title=ئەودیو_دیواری_باخچەکە&oldid=811402»\nئەم پەڕەیە دواجار لە ٠٤:٠٧ی ١٩ی تەممووزی ٢٠٢١ نوێ کراوەتەوە.


ئیبراهیم ڕەوف: شیعر لای من ناسنامەیە PUKmedia یەکێتیی نیشتمانیی کوردستان\nئەدەب وهونەر 10:42 PM - 2021-07-23\nئیبراهیم ڕەوف شاعیرو ڕەخنەگرو ڕۆژنامەنووس ساڵی 1961 لە شارۆچكەی دەربەندیخان لەدایك بووە، ساڵانیكە شیعر دەنوسێت و هەروەها وەك ڕەخنەگرێكی پەخشانی كوردی كاردەكات و ئەزموونێكی باشی لە بواری ڕۆژنامەنووسییدا هەیە، لە ئێستادا وەك مامۆستا لەیەكێك لە خوێندنگاكانی شاری سلێمانی وانەدەلێتەوە.\nدەسپێكی نوسینی شیعرو سەرەتای كاری ڕاگەیاندنتان بۆ كەی دەگەڕێتەوە؟.\n- من لەساڵانی 90كانەوە دەستم بەنوسینی شیعرو پەخشان كردووەو تاكوئێستاش بەردەوامم، بەنیسبەت كاری ڕاگەیاندیشەوە لە ڕادیۆی دەنگی هەرێم و ڕادیۆی دەنگی ئاشتی و ڕادیۆی پارێزگاران كارم كردووە تەنانەت ئەو باتانەی دەم نوسین زۆرجار دەمدایە ئەڤین ئاسۆو دەیخوێندەوە ,وەماوەیەكی زۆریش لە تەلەفزیۆنی شۆسیالیست بەرنامەم پیشكەشكردووەو ئێستاش وەك وتار نوسین بەردەوامم.\nلەنێو كاری ڕاگەیاندن و شیعر نوسین كامیان لایتۆ خۆشەویسترن؟.\n- بێگومان شیعر لای من زۆر لەڕاگەیاندن مەزنترو پیرۆزترە كەواتە شیعر لای من ناسنامەیەو ڕاگەیاندنیش دونیاییەكی ترەو دەبێت كاری باشتری بۆبكەین.\nچۆن دەڕوانیتە ئێستای زمان و پەخشانی كوردی ؟.\n- پەخشان وزمان هێشتا زۆرمان ماوە لێی تێبگەین و دەبێت كەسانی شارەزاو پسپۆڕ بێنە مەیدان و وكاری جدی بۆ بكەین، وەبەداخەوە پەخشان نووسمان كەمەو دەقە نایابەكان لەپەنجەی دەست تێپەڕ ناكەن و پێویستە گرنگی زیاتر بەپەخشانی كوردی بدرێت.\nبەشداری هیچ فیستیڤاڵ و كۆڕێكی شیعریت كردووە؟\n- بەڵێ بەشداری دەیان كۆڕی شیعریم كردووەو هەندێ جاریش بەپەخشان بەشداریم كردووە.وەمن باوەڕم بە پێشبڕكێ نیە چونكە زۆرجار فیستیڤاڵەكان لەلایەن لایەنێكەوە بەڕێوە دەبرێت حساب بۆ هەندێ خاڵی گرنگ ناكرێت وە پێشبڕكێكانیش یاری مارسۆن نی یە تابڵێین خاڵێكی دیاری كراوی هەیە.\nهەست ناكەی كاڵفكاری و لێكچوونی شیعری لەناو شاعیرانی ئێستادا بەدی دەكرێت؟\n- بەڵێ ئەوە ڕاستی یەكەو حەشای لێناكرێت، وە زۆربەی دەقە شیعرییەكانی نەوەی ئێستا كاڵفكاری پێوە دیارەو ئەو لێكچوونەش دەقەكان سفر دەكاتەوە وپێویستە كاری بۆ بكرێت و ڕیگەی لێبگیرێت.\nچ جۆرە شیعرێك دەنوسیت؟\n- زیاتر من شیعری ئازاد دەنوسم و وە شیعری چوارینەشم زۆرەو یەكێك لە شیعرەكانم لەلایەن هونەرمەندی دەنگخوش كامەران عومەرەوە بەناونیشانی ئازاری ژیانەوە كراوە بەگۆرانی، من بڕوای تەواویشم بە قەصیدەی شیعری هەیەو بەردەوامم.\nدواین كارو پرۆژەی ئەدەبیت چی یە؟.\n- لە ئێستادا خەریكی نوسین و ئامادەكردنی چەند قەسیدەیەكم و دەمەوێ لە ئایندەیەكی نزیكدا بڵاویان بكەمەوەو كاری باشترو چاكتر بۆ خزمەتی نەتەوەكەم بكەم.\nیەكێك لە چوارینە شیعرییەكانی مامۆستا ئیبراهیم ڕەووف\nئاخ هەناسەكەم دایكی زامدارم\nلەبۆنی بارووت گەلێك بێزارم\nمەگەر لەیادی ڕۆژی نەورۆزا\nنێرگز ڕایژەنێ كۆرپەی ئازارم\nPUKmedia ڕێباز حەسەن كەڵهوڕیی-سلێمانی


هیۆندای تووسۆن - تایبەتمەندی و کێشەکانی\nڕێبەری هەڵبژاردنی ئۆتۆمبێل\nله‌لایه‌ن: محەمەد ڕزگار - به‌روار: 2021-03-24-03:27:00 - کۆدی بابەت: 3624\nتایبەتمەندی و کێشەکانی شیڤرۆلێت کەمارۆ (chevrolet camaro)\nتایبەتمەندی و كێشەكانی نیسان ئەڵتیمای 2014\nتۆیۆتا هایڵۆكس - تایبەتمەندی و کێشەکانی\nشێڤرۆلێت ئەڤیۆ - تایبەتمەندی و كێشەكانی\nهیۆندا (hyundai) كۆمپانیایەكی كۆری دروستكردنی ئۆتۆمبێلە كە بارەگاكەی دەكەوێتە سیئۆلی پایتەختی كۆریای باشوور، كۆمپانیای هیۆندای لە ساڵی 1967 دامەزراوە و هەروەها كۆمپانیای كیا موتۆرس (kia motors) لەخۆدەگرێت، لە ساڵی 2012دا پێنجەم گەورەترین كۆمپانیانی دروستكردنی ئۆتۆمبێل بووە لە ڕووی فرۆشتنی ئۆتۆمبێلەوە.\nلە ساڵی 2008دا كۆمپانیای هیۆندای مۆتۆرس پلەی هەشتەمی بەدەستهێنا لە بەرهەمهێنانی ئۆتۆمبێلدا، لە ساڵی 2012 هیۆندای نزیكەی 4.4 ملیۆن ئۆتۆمبێلی فرۆشت لە سەرانسەری جیهاندا، هەروەها پێكەوە لەگەڵ كۆمپانیای كیا نزیكەی 7.12 ملیۆن ئۆتۆمبێلیان فرۆشتووە.\nهیۆندای چوارەم گەورەترین كۆمپانیای بەرهەمهێنانی ئۆتۆمبێلە لە جیهاندا كە ڕێژەی بەرهەمهێنانی ساڵانەی دەگاتە 1.6 ملیۆن یەكە، كۆمپانیاكە نزیكەی 75 هەزار كارمەندی هەیە لە جیهاندا، هەروەها ئۆتۆمبێلەكانی هیۆندای لە 193 وڵاتی جیهاندا لە ڕێگەی 5 هەزار وەكیلەوە دەفرۆشرێن.\nهیۆندای تووسۆن 2017 بە یەكێك لە باشتری ئۆتۆمبێلە وەرزشییەكان دادەنرێت، ناوێكی فراوانی هەیە، هەروەها پلەیەكی بەرزی هەیە لە ڕووی پاراستنی شۆفێر و سەرنشینەكان.\nهیۆندای تووسۆنی 2017 دەكەوێتە پۆلێنی كۆمپاكت ئێس یو ڤی (Compact SUV)، واتا ئەو ئۆتۆمبێلانی كە وەرزشین و شێوازی بەكارهێنانیان زۆرە.\nچەندین تایبەتمەندی ئەلیكترۆنی تێدایە كە لێخوڕینێكی چێژبەخش و هێمن دەبەخشێت بە شۆفێرەكان، نرخەكەی دەگاتە نزیكەی (22700) دۆلار، كە نرخەكەی لەچاو ئۆتۆمبێلە ورزشییە (SUV)ـەكانی كۆمپانیاكانی تر كەمترە، بۆیە بە هەڵبژاردەیەكی باش دادەنرێت بۆ ئەو كەسانەی كە دەیانەوێت لەمجۆرە ئۆتۆمبێلانە بكڕن.\nبەشی ناوەوەی هیۆندای تووسان پێكدێت لە پلاستیكی ڕەق، هەروەها سندوقێكی فراوانی هەیە بۆ هەڵگرتنی كەلوپەلەكانت، بۆیە گەر بەدوای ئۆتۆمبێلێكی خێزانی دەگەڕێت ئەوا هیۆندای تووسان باشترین هەڵبژاردەیە.\nهیۆندای تووسان ئۆتۆمبێلێكی ئابووریە و بەنزین زۆر سەرف ناكات.\nبزوێنەری هیۆندای تووسان پێكدێت لە 4 بستۆن بە قەبارەی 2 لیتر كە ئۆتۆمبێلێكی گێڕ ئۆتۆماتیكییە كە شەش خێرایی هەیە لەگەڵ توانای 164 هێزی ئەسپ، هەروەها جۆرێكی دیكەی بزوێنەری هەیە كە قەبارەكەی 1.6 لیترە لەگەل بزوێنەرێكی تۆربۆدا كە حەوت خێرایی هەیە و تواناكەی دەگاتە 175 هێزی ئەسپ.\nئۆتۆمبێلی هیۆندای تووسانی 2017 شاشەیەكی قەبارە (5 ئینچ)ـی هەیە كە بە لەمس كاردەكات و بلوتوسی هەیە لەگەڵ سیستمی دەنگی ئینفینیتی (infinity) كە لە 6 مكەبەرە پێكهاتووە، هەروەها پشتگیری (ئەندرۆید ئەوتۆ و ئەپڵ كار پلەی) دەكات.\nهەرچەندە ئۆتۆمبێلی هیۆندای تووسان تایبەتمەندی باشی هەیە بەڵام بە باشترین دانانرێت، هەروەها ڕكابەرەكانی وەك فۆڕد ئیكسپلۆرەر (ford explorer) هەڵبژاردەی بزوێنەری زیاتری هەیە و بەهێزترە.\nلە هەندێك لە مۆدێلەكانی هیۆندای تووسۆن كێشە لە داخستنی بۆنیدی ئۆتۆمبێلەكە (پارێزەری بزوێنەر) هەیە.\nبابه‌ته په‌یوه‌ندیداره‌كان به : هیۆندای تووسۆن - تایبەتمەندی و کێشەکانی\nشێڤرۆلێت ئۆپترا - تایبەتمەندی و كێشەكانی\nنیسان صەنی (Sunny) - تایبەتمەندی و کێشەکانی\nکیا سیراتۆ - تایبەتمەندی و کێشەکانی\nبابه‌تی دیكه له‌سه‌ر ڕێبەری هەڵبژاردنی ئۆتۆمبێل\nدۆج چارجەر - تایبەتمەندی و کێشەکانی\nنیسان پاتڕۆڵ - تایبەتمەندی و كێشەكانی\nئۆتۆمبێلی مارسیدس - تایبەتمەندی و كێشەكانی\nڕینۆ كۆڵیۆس - تایبەتمەندی و كێشەكانی


وەزارەتى بازرگانى و پیشەسازى هەرێمی کوردستان: گەمارۆکانی سەر ئێران کاریگه‌ریی له سه‌ر بازاڕه‌کانی هه‌رێم نابێت - SAHAR KURDISH (Sorani)\nوەزارەتى بازرگانى و پیشەسازى هەرێمی کوردستان: گەمارۆکانی سەر ئێران کاریگه‌ریی له سه‌ر بازاڕه‌کانی هه‌رێم نابێت\nNov 05, 2018 12:04 Asia/Tehran\nبەرێوەبەرى گشتى بازرگانى لە وەزارەتى بازرگانى و پیشەسازى هەرێم دەڵێت: سزاکانى سەر ئێران کاریگەرییەکى ئەوتۆ لەسەر بازاڕى هەرێم دروست ناکات.\nبه راپۆرتی ئاژانسی هه‌واڵی مێهر بە گێڕانەوە له که‌ناڵی ئێن ئارتی، گەمارۆکانی سەر ئێران و کاریگەریی لەسەر بازاڕەکانى هەرێمی کوردستان، بەشێک لە بازرگان و ئابووریناسان و یەکێتی هاوردە و ناردنکاران و وەبەرهێنانی لە پانێڵێکدا لە سلێمانى کۆکردەوە.\nله‌و پانێله‌دا باس لە کاریگەریی سزاکان و دۆزینەوەى ڕێگەچارەکان کرد، بۆئەوەى هەرێمى کوردستان بتوانێت خۆى لە کاریگەریی سزاکانى سەر ئێران دەرباز بکات و جوڵەى بازاڕ پەکی نەکەوێت.\nلەوبارەیەوە مەشخەڵ کەوڵۆسی سەرۆکی ناوەندی چاوی کورد ڕایگەیاند: ئەم کۆبوونەوەیە بۆ ئاگادارکردنەوەی بەرپرسان بووە، بۆئەوەی کورد چۆن بتوانێت خۆی لەو گەمارۆیانەی ئەمریکا بەسەر ئێراندا بپارێزێت، نەک هەر ئەوەندە، بەڵکو چۆن بتوانێت سودی لێ وەربگرێت.\nقۆناغى دووەمى سزاکانى سەر ئێران، زیاتر کەرتى نەوت و سوتەمەنى دەگرێتەوە و پێدەچێت کاریگەرى لەسەر ئاڵوگۆڕى بازرگانى ئێران و هەرێم دروست بکات، سەرۆکى یەکێتى وەبەرهێنەرانى کوردستانیش بە پێویستى دەزانێت هەرێم بە وریاییەوە مامەڵە لەگەڵ ئەو بارودۆخە نوێیەدا بکات.\nهاوکات یاسین مەحمود سەرۆکی وەبەرهێنەرانی کوردستان ڕایگەیاند، ئێمە بەکارهێنەر بۆ لە ٧٠%ی کاڵاکانی ئێرانین، هەروەها دەبێت بە وریاییەوە مامەڵە بکەین لەگەڵ گۆڕینی بەدیل بۆ ئەو کاڵا و شمەکانە بەتایبەت بۆ تورکی، کە گواستنەوەیان زۆر گرانە.\nهەرچەندە لە ئێستادا هەندێک لە ماددە خۆراکییەکان لە ئێرانەوە هاوردەى هەرێم ناکرێت، بەڵام مستەفا عەبدوڕەحمان سەرۆکی یەکێتى هاوردە و ناردنکارانی هەرێم دەڵیت: هەوڵیانداوە لەگەڵ هەندێک وڵاتی تردا ئاڵوگۆڕی بازرگانی بکەن، بۆئەوەی جێگەی ئێرانیان بۆ بگرێتەوە تا جوڵەى بازاڕ بەردەوام بێت.\nبەرێوەبەرى گشتى بازرگانى لە وەزارەتى بازرگانى و پیشەسازى هەرێم دەڵێت: سزاکانى سەر ئێران کاریگەرییەکى ئەوتۆ لەسەر بازاڕى هەرێم دروست ناکات، چونکە کۆگاکان پڕن لە کاڵا و کەلوپەل و بازرگانانیش جێگرەوەى دیکەیان هەیە بۆ هاوردەکردنى کاڵا.\nنەوزاد ئەدهەم بە ئێن ئاڕ تى ڕاگەیاند:لە تورکیا و ئەو وڵاتانەى بەخشراون لە سزاکانى ئەمریکا، بازرگانانى هەرێم دەتوانن کاڵا و کەلوپەل هاوردە بکەن، جگە لەوەش هاوردەکردنى کەلوپەلى ترانزێت لەڕێگەى ئێرانەوە بەردەوام دەبێت.\nبەپێی ئامارەکانى وەزارەتى بازرگانى و پیشەسازى هەرێم، ساڵانە بە شێوەیەکى گشتى قەبارەى ئاڵوگۆڕى بازرگانى هەرێم و ئێران شەش ملیار دۆلارە.\nهەڵمەتی سەربازی لە ٢٩ ناوچەی کوردنشینی تورکیا و دەسگیر کرانی ٤١٨ چالاکی مەدەنی- سیاسی کورد\nکەم بوون ودابەزینی ئاڵوزی و تێکەڵچوونی نێوان پەکەکە وتورکیا لە ناو خاکی هەرێمی کوردستان\nدیاریکران وداندرانیی ڕاویژکاری باڵای سەرۆکی هەرێمی کوردستان لە کاروباری دەرەوە\nمەدالیای زێڕی جیهانیی بۆ شەترەنجبازی مناڵی ئێرانی\nئەرتەشی سوریا گەیشتە خان شەیخون\nئاڵمان و ناردنەوەی پەنابەران\nسەردانی شاندێکی هەرێم لە بەغدا\nزەبر و زیانی قورسی تیرۆریستان لە ئیدلیبی سووریا


خەمۆکی - ویکیپیدیا، ئینسایکڵۆپیدیای ئازاد\nخەمۆکی یان ژاکاوی (بە ئینگلیزی: Depression) یەکێکە لە نەخۆشییە دەروونییەکان. دەتوانرێت بە بارێکی ھەستکردن بە غەمباری، دڵتەنگی، بەدبەختی، بێچارەیی، ھەستکردن بە فەرامۆشکراوی و، بێھیوایی وەسف بکرێت. زوربەی مرۆڤەکان ھەر جارێک دەبێت ھەست بەم حاڵەتە بکەن لە ژیانیاندا بەڵام تەنیا بۆ ماوەیەکی کەم و درێژە ناکێشێت. خەمۆکیی توند و ڕاستەقینە بریتییە لە کێشەی مەزاجی مرۆڤ کە تێیدا ھەست دەکات بە غەمباری، گومبوون (Loss)، تووڕەیی و بێھیوایی لە ھەموو ڕۆژێکی ژیاندا و بۆ ماوەیەکی درێژخایەن.\nخەمۆکی دەبێتە ھۆی گۆڕان یان لادانی دیدی ئەو کەسە بۆ خودی خۆی و ژیانی و کەسانی دەوروبەری، بە واتایەکی تر کەسی خەمۆک ڕەشبینە بەرامبەر بە ھەموو شتێک و زۆر نەرێنییە بەرامبەر بە ھەموو ڕووداوێک و ناتوانێت وا وێنا بکات کە ھەر ڕووداوێک، کێشەیەک، یان ھەڵوێستێک بە شێوەیەکی ئەرێنی چارەسەر دەبێت. توێژینەوە زانستییەکان جەخت لەوە دەکەنەوە کە نزیکەی ١٢٠ ملیۆن کەس لە جیھاندا تووشی نەخۆشیی خەمۆکی بوون، کە لە %١٥–٢٥ ژنان و %١٠–١٥ لە پیاوانن.\n١.١ نیشانەکان لە منداڵ و مێردمنداڵ و تازەپێگەیشتووان\n٢ جۆرەکانی تووشبوون\n٣.١ ھۆکاری کارەندامزانی\n٣.٢ ھۆکارەکانی ڕۆڵیان ھەیە لە ڕوودانی خەمۆکیدا\n٥.١ تێبینیی گرینگ\n٥.٢ چارەسەری دەروونی\n٥.٣ باشترکردنی چارەسەری\n٦ ئاڵۆزکاری خەمۆکی\nلە خەمۆکیی توند و ڕاستەقینەدا ئەو کەسە لەوانەیە ھەست بە پێنج یان زیاتر لەم نیشانانەی خوارەوە بکات:-\nغەمباری و ڕەشبینی.\nھەستکردن بە تاوانباری، بێنرخی، بێپشتیوانی، بێھیوایی، ڕق لە خۆبوون و نائارامی.\nنەمانی ھەوەس و لەزەتبینین لە ئەنجامدانی چالاکییە ئاسایییەکان کە پێشتر ئارەزووی کردوون (بە ئەنجامدانی سێکسیشەوە).\nئاستەنگ لە تەرکیزکردن و خاوبوونەوەی یادگە.\nخراپتربوونی نەخۆشییە درێژخایەنەکان لەو کەسانەدا کە نەخۆشیی درێژخایەنیان ھەیە، وەک ڕۆماتیزمی جومگەکان و نەخۆشیی شەکرە.\nگۆڕان لە ڕژێمی خەوتندا کە دەبێتە ھۆی بێخەوی یان خەواڵوێتی و زۆر خەوتن.\nگۆڕانی ئیشتیھا بۆ خواردن کە دەبێتە ھۆی زیادبوون یان کەمبوونی کێشی لەش.\nھەستکردن بە ماندوویەتی و کەم وزەیی.\nدڵەڕاوکێ، ڕاڕایی و ئاڵۆزی.\nبیرکردنەوە لە خۆکوشتن و مردن.\nخاو قسەکردن و خاو جووڵان.\nسەرئێشە، ئازاری گەدە و کێشە لە کۆئەندامی ھەرسدا.\nحەزکردن بە تەنیایی\nنیشانەکان لە منداڵ و مێردمنداڵ و تازەپێگەیشتووان[دەستکاری]\nخەوزڕان، ماندوویەتی، سەرئێشە، ئازاری گەدە و گێژبوون.\nبێموبالاتی، دوورکەوتنەوە لە کۆمەڵگا و دابەزینی کێشی لەش.\nبەکارھێنانی دەرمانە نایاسایییەکان، ئەلکھول، دواکەوتن لە خوێندنگا و ئاستەنگی تەرکیزکردن.\nدابڕان لە خێزان و ھاوڕێیان.\nخەمۆکیی وەرزی کە لەگەڵ گۆڕانی وەرزەکاندا ڕوو دەدات و ھەست بە تەمبەڵی دەکەن.\nخەمۆکیی لەدوای منداڵبوون کە تووشی لە %٥٠ی ژنان دەبێت پاش منداڵبوون.\nخەمۆکیی توند یان بەھێز کە زۆر بەربڵاوە و ئەو کەسە ھەست بە شۆک دەکات و لەھەمانکاتدا بیر لە خۆکوشتن و ھەستکردن بە تاوان دەکاتەوە و بێھیوا دەبێت.\nھۆکارە سەرەکییەکانی خەمۆکی بە تەواوی نەزانراون تا ئێستا، زۆر لە لێکۆڵینەوە پزیشکییەکان ئەنجامەکەی دەگەڕێننەوە بۆ دروستبوونی ناھاوسەنگیی کیمیایی لە مێشکدا بەناوی «نویروترانسیمترات» کە لەوانەیە بۆماوەیی بێت یان بەھۆی ڕوودانی کارەساتی ژیانەوە بێت.\nھەندێک جۆری خەمۆکی کە لە خانەوادەکاندا ڕوو دەدەن (بۆماوەیییە)، بەڵام ئەمە مەرج نییە چونکە لەوانەیە خەمۆکی لە ھەندێک کەسدا ڕوو بدات کە پەیوەندیی نییە بە بۆماوەیییەوە و لە خێزانی ئەو کەسەدا حاڵەتی خەمۆکی نەبینراوە.\nژیانی پڕ لە چەرمەسەری و پڕ لە فشار و مەرگەساتی (کارەساتی) گەورە لە ھەندێک کەسدا دەبێتە ھۆی ڕوودانی خەمۆکی، بەڵام لە ڕاستیدا کۆمەڵێک ھۆکار بەیەکەوە کار دەکەن بۆ ڕوودانی خەمۆکی.\nپیاو و ژن لە ھەموو تەمەن، نەتەوە و ھەموو ئاستێکی ئابووری تووشی خەمۆکی دەبن ھەروەکوو چۆن لە منداڵ و مێردمنداڵ و تازەپێگەیشتوانیشدا ڕوو دەدات.\nھۆکارەکانی ڕۆڵیان ھەیە لە ڕوودانی خەمۆکیدا[دەستکاری]\nڕاھاتن لەسەر دەرمان و ئەلکھول، ڕووداو و کارەساتەکانی ژیان وەک دابڕان لە خۆشەویست (ھاوڕێی کچ یان کوڕ)، کەوتن و دەرنەچوون لە پۆلەکانی خوێندنگە، نەخۆشکەوتن یان مردنی ئەندامێکی خێزان، یان جیابوونەوەی دایک و باوک (بۆ تازەپێگەیشتوان و مێردمنداڵان).\nڕووداو و کارەساتەکانی ژیانی منداڵی وەک خراپ مامەڵەکردن و پشتگوێخرانی ئەو کەسە لە تەمەنی منداڵیدا.\nتەڵاق، مردنی ھاوڕێ یان خزمێکی نزیک، یان لەدەستدانی کار (بۆ گەورەساڵان).\nدابڕانی کۆمەڵایەتی (بڵاوە لە گەورەساڵاندا).\nھەندێک حاڵەتی نەخۆشی وەک کەم کارکردنی غودەی دەرەقی (Hypothyroidism)، بەکارھێنانی ھەندێک دەرمان وەک لە چارەسەری بەرزەپەستانی خوێن، شێرپەنجە، نەخۆشییە گەورەکان و چارەسەری ئازارە درێژخایەنەکان.\nبوونی پێنج یان زیاتر لە و خاڵانەی کە لەسەرەوە ئاماژەیان پێ دراوە وەک نیشانەکانی خەمۆکی بەلایەنی کەمەوە بۆ ماوەی دوو ھەفتە، بەسە بۆ دەستنیشانکردنی.\nلە ھەمان کاتدا پێویستە دیاری بکرێت کە ھۆکارەکەی یەکێک لەو نەخۆشییە جەستەیییانە یان دەرمانانە نین کە ئەو کەسە بەکاریان دەھێنێت وەک چارەسەر بۆ نەخۆشییەکی تر ھەروەک لە سەرەوە ئاماژەی پێ دراوە.\nئەو دەرمانانەی کە ئەو کەسە بەکاریان دەھێنێت بۆ چارەسەری نەخۆشیی تر لەوانەیە ئاستی خەمۆکی بەرەو خراپتر ببات و لەوانەیە پێویست بە گۆڕینیان بکات (لەخۆتەوە ھیچ دەرمانێک مەوستێنە یان مەیگۆڕە بەبێ ڕاوێژکردن بە پزیشکەکەت).\nئەو کەسانەی کە ئەوەندە خەمۆکن ناتوانن کار و فەرمانەکانیان ئەنجام بدەن، یان ئەو کەسانەی کە بیر لە خۆکوشتن دەکەنەوە یان مەترسییان بۆ سەر کۆمەڵگا ھەیە پێویستە لە نەخۆشخانەکانی چارەسەری دەروونی داخڵ بکرێن بۆ چارەسەر.\nزوربەی ئەو کەسانەی کە خەمۆکییان ھەیە چارەسەر دەبن و سوود وەردەگرن لە دەرمانەکانی دژەخەمۆکی (Antidepressants) شان بە شانی چارەسەری دەروونی.\nچارەسەر بەم جۆرە دەرمانانە کاریگەرن و بیرکردنەوە نەرێنییەکان کەم دەکەنەوە، بەڵام کاتیان دەوێت تا ھەست بە باشتر بوون بکەن ھەرچەندە ڕۆژ بە ڕۆژ ھەست بە باشتر بوون دەکەن.\nدوای دەستپێکردنی چارەسەر بە دەرمانە دژەخەمۆکییە توندەکان، ھەندێک کەس دوای چەند حەفتەیەکی کەم ھەست بە باشتر بوون دەکەن، ھەرچەندە ھەندێکیشیان وا پێویست دەکات چارەسەر وەربگرن بۆ ماوەی ٤ – ٩ مانگ تا کاردانەوەیان ھەبێت و کاریگەریی دەرمانەکان دەربکەوێت و دووبارە خەمۆکی دەرنەکەوێتەوە.\nھەندێک کەس کە باشتر نابن دوای بەکارھێنانی دەرمانەکانی دژەخەمۆکی بەبڕی (جورعەی) ئاسایی ئاماژەیان بۆ دەکرێت بە خەمۆکیی بەرگەگر بۆ چارەسەر (Treatment-Resistant Depression).\nسەبارەت بەوە زۆر جار بڕی (جورعە) گەورەتریان دەدرێتێ (کە بێ مەترسییە) یان دوو یان زیاتر لە دەرمانەکانی دژی خەمۆکییان دەدرێتێ بەیەکەوە. ئەو ژنانەی کە دووگیانن یان دەیانەوێت دووگیان ببن و دەرمانی دژی خەمۆکی بەکار دێنن، نابێت بە ھیچ جۆرێک بێ ڕاوێژکردن بە پزیشکەکەیان دەرمانەکە بوەستێنن بۆ پێشگیری لە خراپبوون و توندتربوونی خەمۆکییەکەیان.\nگەنجانی تەمەن ١٨ – ٢٤ ساڵ زۆر زۆر پێویستە چاودێری بکرێن لە نزیکەوە بۆ پێشگیری لە ھەوڵی خۆکوشتن، بە تایبەتی لە مانگەکانی یەکەمی دوای دەستپێکردنی چارەسەرە دەرمانییەکان.\nئەو کەسانەی کە خەمۆکییان ھەیە سوود لە ھەندێک چارەسەر وەردەگرن وەک ئاخاوتن و ڕاوێژکردن و ئەم چارەسەرانە کاریگەریی باشیان دەبێت لەسەر ھەست و بیرکردنەوە و لەوەش کاریگەرتر ئەوەیە کە نەخۆشەکە فێر دەبێت چۆن مامەڵە لەگەڵ حاڵەتەکەیدا بکات.\nدەتوانرێت لەم ڕێگایەوە کەسی خەمۆک فێر بکرێت کە چۆن بجەنگێت دژی بیرکردنەوە نەرێنییەکانی و زیاتر ئاگادار بکرێتەوە لە نیشانەکانی خەمۆکی و فێر بکرێت کە خەمۆکییەکەی بە چی خراپتر دەبێت، لە ھەمان کاتدا فێری کارامەیی دەبێت لە چارەکردنی کێشەکانیدا.\nچارەسەری دەروونی یارمەتی کەسی خەمۆک دەدات کە تێبگات چی لە پشتی ئەو جۆرە ھەستکردن و بیرکردنەوە و ڕەوشتانەیە کە لای دروست بووە. چارەسەرکردن بە کارەبا (Electroconvulsive Therapy – ECT) مەزاج و باری دەروونیی ئەو کەسانە باشتر دەکات کە خەمۆکییان ھەیە و سوود وەرناگرن لە چارەسەر بە دەرمان یان ھەوڵی خۆکوشتن دەدەن.\nدەرمانەکان بە باشی و ڕێکوپێکی بەکاربێنە.\nفێربە چۆن چارەسەری ماکەکانی خەمۆکی دەکەیت.\nفێربە چاودێری نیشانە سەرەتایییەکانی خەمۆکی بکە کاتێک دەردەکەون و فێری مامەڵەکردن ببە لەگەڵیان کاتێک بەرەو خراپتر دەڕۆن.\nھەوڵ بدە زیاتر وەرزش بکەیت، خۆت خەریک بکە بەو چالاکییانەی کە ئارەزوویان دەکەیت و لەزەتیان لێ دەبینیت.\nدوورکەوە لە ئەلکھول و دەرمانە نایاسییەکان چونکە ئەمانە دەبنە ھۆی خراپتر کردنی باری خەمۆکییەکە و زیاتر ھاندان بۆ خۆکوشتن.\nکاتێک دەجەنگیت دژی خەمۆکییەکەت ھەوڵ بدە لەگەڵ کەسێک کە متمانەت پێی ھەبێت بدوێیت لە بارەی چۆنێتی ھەستکردنەکانتەوە.\nھەوڵ بدە تێکەڵی خەڵکی کارامە و ئەرێنی ببیت.\nھەوڵ بدە بەشداری بکەیت لەو چالاکیانەدا کە بە کۆمەڵ ئەنجام دەدرێت.\nڕاھاتن لەسەر بەکارھێنانی دەرمانە ھۆشبەرەکان و ئەلکھول و جگەرە.\nخۆکوشتن (١٥٪ی ئەو کەسانەی خەمۆکیان ھەیە کۆتایی بە ژیانی خۆیان دەھێنن بە خۆکوشتن).\nدروستبوونی کێشەی تری تەندروستی بۆ کەسی خەمۆک کە لەوانەیە ببێتە ھۆی زووتر مردن (Premature Death) لە ئەنجامی بەکارھێنانی دەرمان و نەخۆشییەکانی تردا.\nکەسی تووش بوو بە خەمۆکی پێویستە بەخێرایی پەیوەندی بکات بە پزیشکی پسپۆڕی دەروونییەوە ئەگەر :-\nگوێی زرنگایەوە، واتە گوێی لە دەنگێک بوو کە لە ڕاستیدا بوونی نەبوو.\nزۆر جار گریان بەبێ ئەوەی ھۆکارێکی گەورە ھەبێت یان بەبێ ھۆ.\nئەگەر خەمۆکییەکە بوو بەھۆی دابڕان لە کارکردن، دابڕان لە خوێندنگە، یان ژیانی خێزانی.\nھەستی کرد ئەو دەرمانەی کە بۆ چارەسەری خەمۆکی بەکاریان دەھێنێت کاریگەرییان نییە یان ماکیان (مظاعفات) ھەیە.\nخەمۆکی زۆربەی جار ئەنجامێکی باشی دەبێت بە چارەسەرکردن بەڵام نەک بۆ ھەموو کەسێک، ھەروک چۆن خەمۆکی کێشەیەکە بۆ ھەندێک کەس کە سەرھەڵدەداتەوە. ئەو کەسانەی کە خەمۆکییان تووش دەبێت چارەسەری خێرا و بەردەوامبوون لەسەریان پێویستە بۆ پێشگیری لە زیاتر توندبوونی حاڵەتەکەی و خراپتربوونی و درێژخایەنی.\nھەندێک جار وا پێویست دەکات کە بۆ ماوەیەکی زۆر درێژ چارەسەر وەربگیرێت.\n^ ئ ا ب ھەڵەی ژێدەرەکان: تاگی <ref> ھەڵە؛ ھیچ دەقێک بۆ ژێدەری xandan نەدراوە\nوەڵام و پرسیارەکانی خەمۆکیی دوای منداڵبوون ٧ی ئابی ٢٠٢٠ لە وەیبەک مەشین، ئەرشیڤ کراوە.\nوەرگیراو لە «https://ckb.wikipedia.org/w/index.php?title=خەمۆکی&oldid=882001»\nئەم پەڕەیە دواجار لە ٢١:٠٧ی ١٢ی کانوونی دووەمی ٢٠٢٢ نوێ کراوەتەوە.